title: Luis Aragonés

text: Aragonés sai uransa suurimman kruunun EM-loppuottelussa 2008, kun läpi turnauksen ilman tappioita pelannut Espanja kukisti Saksan vakuuttavan esityksen jälkeen Fernando Torresin maalilla 1–0. Paljon kritiikkiä muun muassa Raúlin poisjättämisen vuoksi saanut Aragonés totesi ottelun jälkeen, ettei jatka tehtävässään, koska hänelle ei ole tarjottu siihen mahdollisuutta.


title: Luis Aragonés

text: Heinäkuun 2008 alussa Aragonés teki kaksivuotisen sopimuksen turkkilaisseura Fenerbahçen kanssa. Mediassa tulevasta sopimuksesta huhuttiin jo EM-kilpailuiden aikana, jolloin hän vielä kiisti sen. Aragonés ei valmentanut Fenerbahçea kuitenkaan kuin yhden kauden. Seurajohto päätti vapauttaa hänet sopimuksestaan kauden 2008–2009 jälkeen, kun Fenerbahçe jäi Turkin liigassa neljänneksi.


title: Heino Pulli

text: Heino Vihtori ”Hepa” Pulli (22. maaliskuuta 1938 Sortavalan mlk – 11. huhtikuuta 2015 Tampere) oli suomalainen jääkiekkohyökkääjä. Koovee on jäädyttänyt Pullin pelinumeron 10.


title: Heino Pulli

text: Pulli oli miesten SM-sarjan 1950- ja 1960-lukujen pelätyimpiä maalintekijöitä kovan lyöntilaukauksensa ansiosta. Hän pelasi koko uransa Kooveessa, jossa oli voittamassa seuran ainoata Suomen mestaruutta vuonna 1968. Pulli lopetti uransa mestaruuteen. Hän teki SM-sarjassa pelaamissaan 190 ottelussa tehot 173+77.


title: Heino Pulli

text: Pulli edusti maajoukkuetta Squaw Valleyn 1960 ja Innsbruckin 1964 talviolympialaisissa sekä viisi kertaa MM-kilpailuissa. Vuoden 1962 MM-kilpailuista Pullin edustama Suomi voitti maan historian ensimmäisen aikuisten arvokisamitalin, EM-hopean. Maaotteluita hänelle kertyi yhteensä 118 ja pisteitä näissä 64+19.


title: Heino Pulli

text:
Pulli kuoli 77-vuotiaana pitkän sairastamisen jälkeen 11. huhtikuuta 2015.
Myös Heino Pullin veljet Kalevi ja Markku pelasivat jääkiekkoa SM-tasolla.


title: Workingman’s Dead

text: Workingman's Dead on vuonna 1970 julkaistu Grateful Deadin albumi. Albumi oli radikaali tyylinmuutos verrattuna yhtyeen edellisiin, psykedeelistä rockia edustaneisiin albumeihin. Kappaleet ovat kantri-, blues- ja folk-vaikutteisia. Sovitukset ovat selkeitä ja esitykset sointuvia ja hienovaraisia.Vuoden 2003 uudelleenjulkaisu sisältää seitsemän lisäraitaa: vaihtoehtoisen miksauksen kappaleesta "New Speedway Boogie" sekä konserttiesitykset kappaleista "Dire Wolf", "Black Peter", "Easy Wind", "Cumberland Blues", "Mason's Children", ja "Uncle John's Band." Albumin radiomainos on piilotettuna raitana.


title: Kreikanpihta

text: Kreikanpihta ("Abies cephalonica") on pihtalaji ("Abies"). Se on ainavihanta havupuu, joka kasvaa luonnonvaraisena Kreikan vuoristoissa, etenkin Peloponnesoksen niemimaalla ja Kefalonián saarella.


title: Kreikanpihta

text: Kreikanpihta on ainavihanta puu, joka kasvaa noin 25–35 metriä korkeaksi. Rungon halkaisija on noin metrin. Kreikanpihdan kiiltävät, tummanvihreät lehdet ovat neulasmaisia, 1,5–3 senttimetriä pitkiä ja 2 millimetriä leveitä. Nuorten puiden lehdet ovat teräväkärkisempiä kuin vanhojen. Kypsyttyään hajoavat kävyt ovat 10–20 senttimetriä pitkiä ja noin 4 senttimetriä leveitä. Joka kävyssä on 150–200 suomua, joissa jokaisessa on kaksi siivekästä siementä.


title: Kreikanpihta

text: Kreikanpihta kasvaa luonnonvaraisena ainoastaan Kreikassa. Laji viihtyy 900–1 700 metrin korkeudessa vuoristoissa, joissa sademäärä ylittää 1 000 millimetriä.


title: Kreikanpihta

text: Kreikanpihta oli aiemmin tärkeä rakennuspuuna, mutta nykyisin se on liian harvinainen rakennuskäyttöön. Sitä kasvatetaan koristepuuna puistoissa ja puutarhoissa, mutta se kärsii usein vaurioita paikoissa, joissa pakkaset jatkuvat pitkään.


title: Agni

text: Agni on hindulaisuudessa tulen jumala. Sana on sanskritia ja merkitsee tulta. Hindulaisuuden varhaisella veda-kaudella Agni oli hyvin tärkeä jumala, mutta on menettänyt merkitystään nykyhindulaisuudessa. Vedalaisen mytologian mukaan vain taivaan jumala Indra on Agnia voimakkaampi ja tärkeämpi. Hän oli luojajumala Brahman vanhin poika.


title: Chicagon suuri palo

text: Chicagon suuri palo vuonna 1871 oli lähes koko Chicagon tuhonnut tulipalo. Palon jälkeen kaupunki rakennettiin lähes kokonaan uudelleen, ja suunnitelmat voitiin tehdä niin että asemakaavassa voitiin korjata ongelmia aiheuttaneita kohtia. Uudelleenrakentamisesta sai alkunsa merkittävä arkkitehtien Chicagon koulukunta.


title: Chicagon suuri palo

text: Maailman ensimmäinen pilvenpiirtäjä, Home Insurance Building, rakennettiin kaupunkiin vuonna 1885. Chicagon uuden suunnittelun vaikutus oli muualla maailmassa merkittävä. Kaupungissa oli ollut ennen paloa runsaat 300 000 asukasta, mutta palon jälkeinen kehitys oli nopea, ja vuonna 1890 Chicagossa oli jo yli miljoona asukasta.


title: Tereza Marinova

text: Tereza Marinova (s. 5. syyskuuta 1977 Pleven, Bulgaria) on entinen bulgarialainen kolmiloikkaaja.


title: Tereza Marinova

text: Vuonna 1995 Marinova voitti juniorien Euroopan mestaruuden ja vuonna 1996 juniorien maailmanmestaruuden tuloksella 14,62. 1998 Budapestin EM-kisoista hän saavutti pronssia. 1999 Maebasehin MM-hallikisoissa hän oli neljäs. 2000 Sydneyn olympialaisissa Marinova voitti olympiakultaa omalla ennätystuloksellaan 15,20 ja seuraavana keväänä 2001 Lissabonin MM-hallikisoissa hallimaailmanmestaruuden tuloksella 14,91. 2001 Edmontonin MM-kisoissa hän oli pronssilla ja 2002 Wienin EM-hallikisoissa voitti EM-kultaa tuloksella 14,81. 2006 Moskovan MM-hallikisoissa hän oli kuudes.


title: Tereza Marinova

text: Marinovaa valmensi entinen kolmiloikkaaja ja maailmanmestari Hristo Markov. Marinovan isä oli aikoinaan kansallisen huipputason 800 metrin juoksija ja veljensä 400 metrin juoksija. Hän painoi uransa aikana 56 kilogrammaa ja on 173 senttimetriä pitkä. Pituutta hän on hypännyt 646 cm (sisäradoilla 653 cm) ja juossut sata metriä aikaan 11,7.


title: Tereza Marinova

text: Marinova lopetti uransa kesällä 2008 kantapäävamman vuoksi.


title: Inesa Kravets

text: Inesa Mykolajivna Kravets (, s. 5. lokakuuta 1966 Dnepropetrovsk, Ukrainan SNT, Neuvostoliitto) on ukrainalainen kolmiloikkaaja ja pituushyppääjä.


title: Inesa Kravets

text: Sevillan MM-hallikilpailuissa 1991 Kravets oli pituushypyssä neljäs tuloksella 671 cm ja voitti näytöslajina olleen kolmiloikan kultamitalin tuloksella 14,44 m. Genovan EM-hallikilpailuissa 1992 hän voitti kolmiloikassa kultaa tuloksella 14,15 m. Samana vuonna Barcelonan olympialaisissa hän saavutti pituushypyssä hopeaa tuloksella 712 cm. Toronton MM-hallikilpailuissa 1993 hän voitti kolmiloikassa kultaa tuloksella 14,47 m ja ponnisti pituushypyssä pronssille tuloksella 677 cm. Pariisin EM-hallikilpailuissa 1994 hän saavutti pituushypyssä pronssia 672 cm kantaneella hypyllä. Samana vuonna Helsingin EM-kilpailuissa hän saavutti pituushypyssä hopeaa tuloksella 699 cm ja kolmiloikassa pronssia tuloksella 14,67 m.


title: Inesa Kravets

text: Göteborgin MM-kilpailuissa 1995 Kravets voitti maailmanmestaruuden vielä nykyäänkin voimassa olevalla maailmanennätystuloksella 15,50 m. Pituushypyssä hän oli kymmenes. Vuotta myöhemmin Atlantan olympialaisissa Kravets voitti kolmiloikassa olympiakultaa 15,33 metrin hypyllä. Vielä 2003 Birminghamin MM-hallikilpailuissa hän hyppäsi pituushypyssä hopealle tuloksella 672 cm.


title: Ihmeperhe

text: Ihmeperhe () on Disneyn ja Pixarin tuottama Oscar-palkittu tietokoneanimaatioelokuva, joka sai ensi-iltansa Yhdysvalloissa 5. marraskuuta 2004 ja Suomessa viikkoa myöhemmin 12. marraskuuta.


title: Ihmeperhe

text: 15 vuotta sitten supersankarit olivat hyvin suosittuja, kunnes hallitus toimeenpani uudelleensijoittamisohjelman, jolla nämä pakotettiin tavalliseen siviilielämään. Nyt Ilari "Ilu" Vaara alias Herra Ihme elää tavallista hiljaiseloa vaimonsa Ellin alias Neiti Rajattoman ja kolmen lapsensa Esan, Ilonan ja Jaskan kanssa. Toisinaan Ilun ystävä Julius Väre alias Hyytäjä tulee käymään heidän luonaan.


title: Ihmeperhe

text: Eräänä iltana, juuri saatuaan potkut vakuutusyhtiöstä, Ilu saa yllättävän viestin. Hänet kutsutaan kaukaiselle saarelle suorittamaan vaarallista tehtävää. Myöhemmin hän saa tietää, että tämän tehtävän "järjestäjä" on Herra Ihmeen vanha tuttu. Hän on Syndrooma, ent. Pasi Pätkä, Herra Ihmeen uskollisin ihailija. Hän halusi toimia Herra Ihmeen apurina, "Ihmepoikana". Herra Ihme ei kuitenkaan hyväksynyt tarjousta. Nyt Syndrooma on eri supereiden avulla kouluttanut mahtavaa taistelurobottia, Omnidroidia (), jonka hän aikoo lähettää kaupunkiin ja sitten itse tuhota näyttääkseen olevansa parempi superi kuin Herra Ihme. Elli seuraa Ilua saarelle Esan ja Ilonan kanssa.


title: Ihmeperhe

text: Pian saarelta on kuitenkin päästävä pois, kun Syndrooma alkaa toteuttaa ilkeää suunnitelmaansa, mutta menettääkin robotin hallinnan. Koko Ihmeperhe ja Hyytäjä tuhoavat robotin ja kaupunkiin tulee taas rauha.


title: Ihmeperhe

text: Vuosia myöhemmin Esa voittaa juoksukilpailun. Ihmeperheen matkalla urheilustadionilta kotiin, maan alta ilmestyy mies ison kaivosporan kanssa. Hän sanoo itseänsä Raivaajaksi ja aikoo tuhota kaupungin, mutta ihmeperheen jäsenillä onkin siviilivaatteiden alla jo valmiiksi supersankaripuvut.


title: Ihmeperhe

text: Suomenkielisestä käännöksestä vastasi Teuvo Matala.


title: Marlon Devonish

text: Marlon Devonish (s. 1. kesäkuuta 1976 Coventry, Englanti) on englantilainen pikajuoksija.


title: Marlon Devonish

text: Devonish voitti 1994 junioreiden MM-kultaa 4 × 100 metrin viestissä. Vuonna 1995 hän voitti juniorien Euroopan mestaruuden kahdellasadalla metrillä ja pikaviestissä. Ateenan MM-kilpailuissa 1997 hän sai pronssia 4 × 100 metrin viestissä juostuaan alkuerissä. Vuonna 1998 hän juoksi kultaa voittaneessa pikaviestijoukkueessa sekä Kansainyhteisön kisoissa että EM-kilpailuissa. 1999 Sevillan MM-kisoissa hän saavutti pikaviestijoukkueessa hopeaa.


title: Marlon Devonish

text: Kansainyhteisön kisoissa 2002 hän oli 200 metrillä toinen ja saavutti kultaa pikaviestistä. Samana vuonna Münchenin EM-kisoissa hän oli 200 metrillä pronssilla. Pikaviestin kultamitalin hän menetti Dwain Chambersin dopingkäryn seurauksena. 2003 Birminghamin MM-hallikisoissa hän voitti maailmanmestaruuden 200 metrillä ja 2004 Ateenan olympialaisissa olympiakultaa pikaviestistä. Göteborgin EM-kilpailuissa 2006 hän sai kultaa 4 × 100 metrin viestissä ja pronssia 200 metrillä. 2005 Helsingin, 2007 Osakan ja 2009 Berliinin MM-kisoissa hän oli mukana pronssille juosseessa viestijoukkueessa.


title: Marlon Devonish

text: Barcelonan EM-kisoissa 2010 hän oli neljäs 200 metrillä ajalla 20,62 s. Delhin Kansainyhteisön kisoissa 2010 hän kuului Englannin kultajoukkueeseen pikaviestissä. Daegun MM-kisoissa 2011 hän karsiutui 100 metrin välierissä.


title: Pullokuonodelfiini

text: Pullokuonodelfiini eli pullonokkadelfiini ("Tursiops truncatus") on yleisin ja tunnetuin delfiinilaji. Lajia tavataan miltei kaikissa merissä paitsi napa-alueiden merialueilla. Yleensä delfinaarioissa olevat delfiinit ovat pullokuonodelfiinejä.


title: Pullokuonodelfiini

text: Populaarikulttuurissa pullokuonodelfiinien tunnetuin edustaja on useissa tv-sarjoissa ja elokuvissa esiintynyt Flipper-delfiini, jota ehti esittämään vuosien varrella useampi yksilö.


title: Pullokuonodelfiini

text: Pullokuonodelfiineiden väritys on harmaa. Se vaihtelee selkäevän tummanharmaasta hyvin vaaleanharmaaseen ja vatsanalusen melkein valkoiseen. Tämä väritys tekee delfiinistä hyvin vaikean erottaa niin ala- kuin yläpuoleltakin. Ylä- ja alaleukojen pituus antaa delfiinille sen pullokuono-nimen. Eläimen oikea kuono eli nokka eli nenä on kuitenkin pään päällä oleva puhallusaukko, missä näkyy nenän rakenne sen ollessa avoinna. Pullokuonodelfiinin kasvoilla on tunnusomainen ”hymy”.


title: Pullokuonodelfiini

text:
Aikuisten delfiinien pituus voi vaihdella kahdesta neljään metriin ja paino 150 kilogrammasta 650 kilogrammaan. Useimmiten ne kuitenkin painavat noin 200–300 kg. Urokset ovat hiukan pidempiä ja huomattavasti painavampia kuin naaraat. Delfiinin koko näyttäisi riippuvan sen asuinalueesta. Suurin osa tähän liittyvästä tutkimuksesta on suoritettu pohjoisella Atlantilla, missä tutkijat ovat erottaneet kaksi ekotyyppiä. Lämpimämmissä ja matalammissa vesissä asuvat delfiinit ovat pienempikokoisempia kuin kylmien ja syvien vesien serkkunsa. Skotlannissa mitattujen delfiinien keskiarvo oli vähän alle 4 metriä, mutta Floridassa mitattujen vain noin 2,5 metriä. Kylmemmissä vesissä oleskelevilla delfiineillä on myös korkeampi rasvaprosentti ja niiden veri sopeutuu paremmin syviin sukelluksiin.
Pyrstönpäät ja selkäevä ovat muodostuneet tiheästä kudoksesta, eikä niissä ole luuta tai lihasta. Eläin liikkuu eteenpäin liikuttamalla pyrstöä ylös ja alas. Sivuevät toimivat ohjauksessa. Niissä on samantapainen luusto kuin maanisäkkäillä, joista delfiinit ja muut merinisäkkäät ovat kehittyneet 50 miljoonaa vuotta sitten.


title: Pullokuonodelfiini

text: Pullokuonodelfiini on laajalle levinnyt ja elinvoimainen laji. Sitä tavataan kaikissa maailman valtamerissä, varsinkin lämpimissä vesissä. Pohjoisessa lajin levinneisyysalue ulottuu Färsaarille ja eteläisellä pallonpuoliskolla Uuden-Seelannin tasalle.


title: Pullokuonodelfiini

text: Ainoastaan Mustallamerellä tavattava "Tursiops truncatus ponticus"-alalaji on arvioitu erittäin uhanalaiseksi.


title: Pullokuonodelfiini

text: Pullokuonodelfiini on Itämerellä harvinainen vierailija, ja Suomen aluevesillä laji on havaittu tiettävästi vain kahdesti. Suomen ensimmäinen kirjattu havainto on vuodelta 1905, jolloin yksinäinen naaras nähtiin uimassa Tammisaaren saaristossa. Hieman myöhemmin samana vuonna kyseinen yksilö löydettiin ammuttuna ja rantaan ajautuneena Hankoniemen Lappohjasta. Se on nykyisin Helsingin yliopiston kokoelmissa. Suomen toinen pullokuonodelfiini nähtiin Porvoon saaristossa vuonna 1953.


title: Pullokuonodelfiini

text: Pullokuonodelfiinit yleisimmin uivat 5–11 km/h nopeudella, mutta lyhyitä matkoja ne voivat uida jopa 40 km/h.


title: Pullokuonodelfiini

text: Delfiinin pitää nousta pintaan hengittämään 5–8 minuutin välein, mutta useimmin ne ovat veden alla vain muutamia minuutteja. Eläinten uni on hyvin kevyttä. Tiedemiehet ovat ehdottaneet, että delfiinin aivopuoliskot vuorottelisivat unirytmiä keskenään. On myös ehdotettu, että delfiineillä olisi lyhyitä "mikrounen" hetkiä.


title: Pullokuonodelfiini

text: Yleensä delfiinit elävät enintään 12 yksilön ryhmissä. Ne ovat pitkäaikaisia sosiaalisia ryhmiä. Yleensä naaraat ja niiden poikaset elävät näissä ryhmissä ja nuoret delfiinit omissaan. Useimpia ryhmiä voi liittyä yhteen ja muodostaa sadan tai useamman yksilön ryhmän. Urokset elävät useimmiten yksin tai pienessä 2–3 yksilön ryhmässä ja liittyvät naaraiden seuraan vain lyhyiksi ajoiksi kerrallaan.


title: Pullokuonodelfiini

text: Laji on tunnettu sen ystävällisestä luonteesta ja uteliaisuudesta vedessä tai veden lähellä olevia ihmisiä kohtaan. Sukeltajille delfiinien tutkimukset eivät ole ollenkaan tuntemattomia tilanteita, ja usein eläimet sallivat taputuksia tai silityksiä. Tiedossa on tapauksia, jolloin delfiinit ovat nostaneet haavoittuneita sukeltajia pintaan turvaan, tapa mitä eläimet tekevät myös omille haavoittuneilleen. Tällaiset tapaukset ovat ansainneet niille lisänimen ”ihmisen paras ystävä meressä”. Marraskuussa 2004 Uudessa Seelannissa pullokuonodelfiinien ryhmä suojeli kolmea rantavahtia valkohailta noin 40 minuutin ajan ja auttoivat sitten heidät rantaan.


title: Pullokuonodelfiini

text: Kaikesta huolimatta delfiinit ovat petoeläimiä, ja ne osoittavat aggressiivisuutta. Urokset taistelevat keskenään naaraista ja vallasta. Pullokuonodelfiinit ovat myös hyökkääviä haita ja pienempiä delfiinejä kohtaan. Lisääntymiskauden aikana urokset kamppailevat toistensa kanssa sitkeyttään ja kokoaan hyväksikäyttäen.


title: Pullokuonodelfiini

text: Naaraat elävät yleensä noin 40 vuotta. Nähtävästi stressaavampi elämä verottaa uroksien elämästä niin paljon, että ne elävät harvoin yli 30-vuotiaiksi.


title: Pullokuonodelfiini

text: Pullokuonodelfiinit syövät pieniä kaloja ja joskus kalmareita, rapuja, mustekaloja ja muita pieniä eläimiä. Niiden pyöreäpäiset hampaat sopivat pitelyyn mutteivät pureskeluun. Pullokuonodelfiinit saalistavat muiden delfiinien tavoin yleensä laumoissa. Kun kalaparvi on löytynyt, delfiinit toimivat ryhmänä ja pitävät kalat lähellä toisiaan. Ne paimentavat saaliskaloja tiheäksi parveksi, josta ne vuorotellen aterioivat. Delfiinit voivat myös ajaa kalaparven esimerkiksi matalikolle, jossa saalis on helpompi sumputtaa ja saada kiinni. Saalistuksessa saattaa olla mukana myös muita delfiinilajeja. Delfiini voi kalastaa myös yksinään, mutta silloin ruokana on pohjakaloja. Joskus eläimet iskevät kalan tajuttomaksi (tai tuovat pois vedestä) helpottaakseen kiinnisaamista ja syömistä.


title: Pullokuonodelfiini

text: Pullokuonodelfiinien yleisimpiä saalistajia ovat isot hait, kuten härkähai ("Carcharhinus leucas"), tiikerihai ("Galeocerdo cuvier") ja sumuhai ("Carcharhinus obscurus").


title: Irina Koržanenko

text: Irina Nikolajevna Koržanenko (s. 16. toukokuuta 1974 Azov, Neuvostoliitto) on venäläinen entinen kuulantyöntäjä, joka on asetettu elinikäiseen kilpailukieltoon.


title: Irina Koržanenko

text: Koržanenko saavutti ensimmäisen aikuisten arvokisamitalinsa 1997 Pariisin MM-hallikisoissa, missä hän oli kolmas tuloksella 19,49. 1998 Johannesburgissa käydyssä maailmancupissa hän työnsi toiseksi tuloksella 19,04. 1999 Maebashin MM-hallikisoissa Koržanenko oli aluksi kilpailussa toinen, mutta nousi voittajaksi kun pisimmälle työntänyt Vita Pavlyš kärähti stanozololista. Koržanenko kuitenkin kärähti myös itse samasta aineesta, menetti voittonsa ja joutui kahden vuoden kilpailukieltoon. Kilpailukiellosta vapauduttuaan hän oli 2001 Edmontonin MM-kisoissa viides ja vuotta myöhemmin Münchenin EM-kisoissa voitti kultamitalin tuloksella 20,64. 2002 maailmancupissa Madridissa hän voitti myös kuulakilpailun. 2003 Birminghamin MM-hallikisoissa hän voitti kultamitalin tuloksella 20,55 ja oli samana vuonna Pariisin MM-kisoissa neljäs. 2004 Ateenan olympialaisten Olympian lehdossa käydyssä kuulakilpailussa Koržanenko työnsi peräti 21,06 metriä ja sai kultamitalin, mutta kärähti jälleen dopingista ja menetti mitalinsa. Koska kyseessä oli jo hänen toinen doping-rikkomuksensa, joutui hän elinikäiseen kilpailukieltoon.


title: Irina Koržanenko

text: Irina Koržanenko 178 senttimetriä pitkä ja painaa 85 kilogrammaa.


title: Esa Anttala

text: Esa Anttala, oikealta nimeltään "Urpo Arhosuo" ja alun perin "Urpo Lempiäinen", (26. syyskuuta 1917 Uusikirkko – 21. marraskuuta 1977 Lahti) oli suomalainen sotakirjailija, joka kirjoitti omien kokemustensa pohjalta erityisesti jatkosodan kaukopartiotoiminnasta.


title: Esa Anttala

text: Anttala, tuolloin Urpo Lempiäinen, suunnitteli yhdessä Eugen Wistin kanssa kesällä 1940, välirauhan aikana, laitonta "partiomatkaa" Neuvostoliiton puolelle, kotiseudulleen, Uudenkirkon Kaipialan kylään, johon Wistin isä oli joutunut kätkemään kultasepänliikkeensä hopeavaraston. Hopeiden noutoretki suunniteltiin yhteistyössä Yleisesikunnan tilastotoimiston alatoimisto U2/V:n kanssa. Lempiäisestä, Wististä ja kolmannesta matkan osanottajasta, Toivo Paavilaisesta, tuli U2/V:n, myöhemmän Erillinen pataljoona 4:n 1. komppanian tiedustelijoita ja kaukopartiomiehiä. Anttala kirjoitti 1961 retkestä romaanin "Hopeaa rajan takaa" josta Mikko Niskanen ohjasi 1963 samannimisen elokuvan.


title: Esa Anttala

text: Esa Anttalan tuotanto käsittää yli 20 romaania, joista suurin osa käsittelee dokumentaarisesti kaukopartiotoimintaa. Tämän ryhmän tyypillisiä edustajia ovat esikoisteos "Päämajan kaukopartio" (1960) sekä "Hiihtopartio Äänisellä" (1975). "Kuriiri katoaa" ja "Partisaanit tulessa" käsittelevät puolestaan Neuvostoliiton sotilaiden ja vakoilijoiden toimintaa Suomen maaperällä. "Viimeinen partio" kertoo virolaisten vapaaehtoisten kaukopartiosta Suomen puolustusvoimien palveluksessa. Hänen viimeinen teoksensa "Yli rautaesiripun" (1977) on kuvaus entisten suomalaisten kaukopartiomiesten sodan jälkeen NATO:n palveluksessa tekemistä tiedusteluretkistä Neuvostoliittoon.


title: Jalkaterä

text: Jalkaterä on useilla selkärankaisilla eläimillä oleva rakenne, joka sijaitsee jaloiksi kutsutun raajan osan kärjessä. Jalkaterä on monimutkainen rakenne, joka muodostuu luista, lihaksista ja muista pehmytkudoksista.


title: Jalkaterä

text: Jalkaterän ja käden rakenne on myös monella muulla selkärankaisella esiintyvän saman viisisormisen rakenteen variaatio. Isovarpaassa ja peukalossa on yksi nivel ja kaksi luuta, muissa varpaissa kolme luuta ja kaksi niveltä.


title: Jalkaterä

text:
Jalkaterän etuosassa sijaitsevat varpaat ja jalkaterän takaosassa sijaitsee kantapää, joka on kantaluun (calcaneus) muodostama uloke.
Kuutioluun alapuolella sijaitsevaa osaa kutsutaan kuutioluun alapääksi.


title: Jalkaterä

text: Jalkaterä saattaa huonosti hengittävässä sukassa tai kengässä muodostaa voimakkaalta tuoksuvaa jalkahikeä.


title: Jalkaterä

text: Jalkaterän maata vasten olevaa alaosaa kutsutaan jalkapohjaksi. Jalkapohjan iho, kuten myös kämmenten iho, on paksumpaa kuin muualla kehossa. Jalkapohjassa ja käsissä on vähemmän pigmenttiä kuin muualla ihossa. Jalkapohjassa on 125 000 hikirauhasta, ja jalkapohjassa ja varpaiden päissä on yli 200 000 hermopäätettä, mikä on enemmän kuin missään muualla kehossa. Jalkapohjan tuntoaisti on oleellinen pystyasennon ylläpitämisessä ja säätelyssä.


title: Hengitystiet

text: Hengitystiet ovat ne hengityselinten osat, joiden kautta ilma kulkee ympäristöstä keuhkorakkuloihin. Hengitystiet jakautuvat ylähengitysteihin ja alahengitysteihin. Ylähengitysteihin kuuluvat nenäontelo sivuonteloineen, nielu ja kurkunpää. Alahengitysteihin kuuluvat henkitorvi ja keuhkoputket. Henkitorvi haarautuu vasempaan ja oikeaan pääkeuhkoputkeen, jotka puolestaan haarautuvat keuhkoissa pienempiin ilmatiehyeisiin, jotka vievät happea keuhkojen kuhunkin keuhkolohkoon. Lohkoissa ilmatiehyet jakaantuvat edelleen yhä pienemmiksi käytäviksi, aina yksittäisiksi keuhkorakkuloiksi eli alveoleiksi asti, joissa varsinainen kaasujenvaihto hengitysilman ja veren välillä tapahtuu.


title: Aleksei Tolstoi

text: Aleksei Tolstoi voi tarkoittaa


title: Simon Wright

text: Simon Wright (s. 19. kesäkuuta 1963, Manchester, Englanti) tunnetaan parhaiten entisenä AC/DC:n ja Ronnie James Dion rumpalina. Wright aloitti rumpujen soiton hyvin nuorena ja oli jo 13-vuotiaana itseoppinut rumpali. Wrightin omien sanojen mukaan hänen esikuviaan olivat Cozy Powell, John Bonham ja Tommy Aldridge. Wrightin ensimmäinen ammattimainen esiintyminen oli Girlschoolin "Screamin Blue Murder Tour" -nimisellä kiertueella.


title: Simon Wright

text: Simon Wright liittyi AC/DC:n riveihin vuosiksi 1983-1989, kun alkuperäinen rumpali Phil Rudd poistui miehistöstä. Wright soitti rumpuja kolmella AC/DC-levyllä: "Fly on the Wall", "Who Made Who" ja "Blow Up Your Video".


title: Simon Wright

text: Vuosina 1989-1993 ja vuodesta 2000 lähtien Wright on levyttänyt 6 albumia Dion riveissä. Uusin levytys on vuoden 2005 konserttitaltiointi "Evil or Divine". Wright on vieraillut myös yhtyeissä UFO, Michael Schenker Group ja John Norum.


title: Simon Wright

text: Vuonna 2005 Simon Wright vieraili Iron Maiden -tribuuttilevyllä. Hän on soittanut myös aiemmin cover-levyllä, vuoden 1998 julkaisulla "Thunderbolt", joka oli kunnianosoitus hänen entiselle työnantajalleen, AC/DC:lle. Tällä hetkellä Wright soittaa Rhino Bucket- nimisessä yhtyeessä.


title: Blank Verse

text:
Blank Verse on Zero Ninen toinen levy. Se julkaistiin vuonna 1982, ja CD:nä 2001. Albumi äänitettiin Lontoossa Kingsway Recordersilla ja
sen tuottajina toimivat Paul Watkins sekä Ian Gillan, joka tunnetaan paremmin Deep Purplen ja Black Sabbathin laulajana. Gillan kylläkin on useissa haastatteluissa myöntänyt "tuottaneensa" levyn lähinnä istumalla vastapäisessä ravintolassa.


title: Juhani Lahtinen

text: Juhani Heikki Kalevi Lahtinen (28. syyskuuta 1938 Tampere – 8. maaliskuuta 2018 Espanja) oli suomalainen jääkiekkomaalivahti.


title: Juhani Lahtinen

text: Lahtinen oli aikansa huippuvahti. Hän pelasi koko 252 ottelua kestäneen SM-sarjauransa Tampereen Ilveksessä. Vain Jukka Tammella on enemmän pelejä Ilveksen maalissa. Lahtinen voitti urallaan viisi Suomen mestaruutta ja yhteensä 12 SM-mitalia.


title: Juhani Lahtinen

text: Lahtinen pelasi kymmenen kertaa arvoturnauksessa: kahdeksat MM-kilpailut ja kahdet olympiakisat. Maaotteluita hänelle kertyi 160.


title: Juhani Lahtinen

text: Yleisurheilussa Lahtinen oli Suomen huippuja nuorten tasolla. Hän voitti vuonna 1957 nuorten SM-kultaa seiväshypyssä ja 4×100 metrin viestissä.


title: Headline

text: Headline on Zero Nine -yhtyeen vuonna 1984 julkaisema albumi. CD ilmestyi vuonna 2002. Albumi äänitettiin Tukholmassa Electran studiolla.


title: Sakari Sillankorva

text: Sakari Sillankorva (24. elokuuta 1926 Ypäjä − 2010) oli suomalainen jääkiekkopuolustaja ja -erotuomari.


title: Sakari Sillankorva

text: Sillankorva pelasi urallaan Lukossa kaudet 1950–1959. SM-sarjassa hän pelasi yhteensä 41 ottelua pistein 1+3.


title: Sakari Sillankorva

text: Sillankorva oli kuitenkin tunnetumpi erotuomaritehtävistään. Suomen Jääkiekkomuseo valitsi hänet toisena tuomarijäsenenä Suomen Jääkiekkoleijonaksi. Sillankorva puhalsi 196 SM-sarjan ottelua ja viidet MM-kisat.


title: Visions, Scenes and Dreams

text: Visions, Scenes and Dreams on Zero Nine -yhtyeen ensimmäinen albumi. Se julkaistiin 1982.


title: F1 Challenge ’99–’02

text: F1 Challenge ’99–’02 (myös nimellä F1 Career Challenge) on EA Sportsin julkaisema Formula 1-aiheinen ajopeli. Peli on EA:n toistaiseksi viimeisin Formula 1 -peli. Peli on julkaistu 24. kesäkuuta 2003 ja pelissä pääsee ajamaan niin Kimi Räikkösen, Mika Salon kuin Mika Häkkisenkin autoa. Peli sisältää nimensä mukaisesti vuodet 1999–2002.


title: F1 Challenge ’99–’02

text: Peli on saanut suosiota modiensa joita on yleisesti jaossa yli 450.


title: F1 Challenge ’99–’02

text: F1 Challengeen on monia modeja. Tunnetuimpia modien tekijöitä ovat mm. Ralph Hümmerich ryhmineen (RH), CTDP, CREW, MMG ja Jürgen ryhmineen.


title: F1 Challenge ’99–’02

text: F1-teemaa on jatkettu monessakin eri modissa. Tässä listaa kausista, jotka on tehty pelattavaksi F1C:hen. Perässä modausryhmän nimi:Lisäksi muita modeja ovat:


title: White Lines

text: White Lines on Zero Nine -yhtyeen vuonna 1985 julkaisema albumi. Levyllä on myös yksi coverkappale eli alun perin Ike & Tina Turnerin tunnetuksi tekemä ”River Deep Mountain High” (Jeff Barry, Ellie Greenwich, Phil Spector). Albumin äänitys tapahtui Helsingissä Finnvoxin studiolla tammikuussa 1985. Sen tuotti T. T. Oksala.


title: Yleisurheilun maailmancup

text: Yleisurheilun maailmancup oli kansainvälisen yleisurheiluliiton IAAF:n kerran neljässä vuodessa järjestämä yleisurheilun maa- ja maanosajoukkuekilpailu. Kilpailuun osallistuneet joukkueet olivat Yhdysvallat, Eurooppa, Afrikka, Aasia, Oseania ja Amerikka. Lisäksi Euroopan cupin superliigan kaksi parasta maata kilpailivat omilla joukkueillaan. Mikäli käytössä oli yhdeksäs juoksurata, sai myös järjestäjämaa kilpailla omalla joukkueellaan. Kilpailuissa jaetaan myös urheilijoille palkintorahoja heidän henkilökohtaisten sijoitustensa mukaan.


title: Yleisurheilun maailmancup

text: Kilpailut käydään suoraan loppukilpailuina ilman erillistä karsintavaihetta.


title: Yleisurheilun maailmancup

text: Maailmancup on järjestetty kymmenen kertaa, ensimmäisen kerran vuonna 1977 ja viimeksi 2006.


title: Yleisurheilun maailmancup

text: Vuonna 2010 IAAF korvasi maailmancupin maanosien cupilla. Maanosien cupissa kilpailevat maanosajoukkueet Aasia–Oseania, Afrikka, Amerikka ja Eurooppa. Henkilökohtaisiin lajeihin joka joukkue ilmoittaa kaksi ja joihinkin lajeihin kolme urheilijaa.


title: Djibouti (kansallislaulu)

text: Djiboutin kansallislaulu otettiin käyttöön maan itsenäistyessä Ranskan alaisuudesta vuonna 1977. Laulun on sanoittanut Aden Elmi ja säveltänyt Abdi Robleh.


title: Rwanda Nziza

text: Rwanda Nziza (”Kaunis Ruandamme”) on Ruandan kansallislaulu, joka otettiin käyttöön 1. tammikuuta 2002. Se korvasi vuodesta 1962 käytössä olleen vanhemman hymnin Rwanda swacu. Tämä liittyi maan yleiseen uudistusprosessiin, jossa sekä maan lippu että vaakuna vaihdettiin uuteen. Tarkoituksena oli saada kansakunnalle uusi alku ja ottaa samalla etäisyyttä Ruandan siihenastisesta, verisestä historiasta. Hymni on kirjoitettu perinteisellä afrikkalaisella tyylillä maan kansallisella kielellä kirjarwandaksi.


title: Rwanda Nziza

text: Laulun on sanoittanut Faustin Murigo ja säveltänyt Jean-Bosco Hashakaimana, maan kansallisen sotilassoittokunnan kapellimestari.


title: Leonberginkoira

text: Leonberginkoira ("Leonberger") on suurikokoinen saksalainen seura-, perhe- ja vahtikoira.


title: Leonberginkoira

text: Yleisvaikutelma: Alkuperäistä käyttötarkoitustaan vastaavasti leonberginkoira on hyvin suuri, voimakas ja lihaksikas mutta silti tyylikäs koira. Sille on tunnusomaista tasapainoinen ruumiinrakenne ja itsevarma rauhallinen, mutta valpas luonne. Uroksen säkäkorkeus on 72-80 cm, nartun 65-75 cm. Runko on säkäkorkeutta jonkin verran pidempi. Pää mieluummin pitkänomainen kuin lyhyt, leveyttään korkeampi. Kuono ja kallo yhtä pitkät. Päässä ei ryppyjä. Kallo hiukan kupera, ei takaosastaan oleellisesti leveämpi kuin silmien kohdalta. Otsapenger selvä, mutta ei liioiteltu. Kuononselkä leveä, vähän kupera. Huulet tiiviit väriltään mustat. Kirsu musta. Säännöllinen. tasainen ja täydellinen leikkaava purenta, tasapurenta sallittu. Silmät ruskeat, soikeat, luomet eivät roiku. Korvat korkealle kiinnittyneet, riippuvat, melko isot ja paksut. Kaula pitkähkö, kaareva, ei löysää kaulanahkaa. Säkä korostunut. Selkä suora ja leveä. Lantio melko pitkä. Rintakehä syvä ja leveä. Raajaluusto huomattavan vahva. Käpälät tiiviit, melkein pyöreät. Kulmaukset voimakkaat. Liikunta pitkällä askeleella ja hyvällä takaraajojen työnnöllä.


title: Leonberginkoira

text: Leonberginkoira ei ole arka eikä aggressiivinen. Se on itsevarma, rauhallinen ja peloton. Oppivainen ja huomiokykyinen. Keskimääräinen temperamentti (mm. leikkimishalu). Tottelevainen ja siksi helppo kouluttaa. Vahtii omaa aluettaan. Tulee melkein aina hyvin toimeen lasten kanssa. Leonberginkoira on herkkä, eloisa, lempeä ja ystävällinen,mutta toisaalta toimelias ja voimakastahtoinen.


title: Leonberginkoira

text:
Leonbergin kaupungista kotoisin oleva Heinrich Essig astutti 1830- ja 1840-luvun vaihteessa mustavalkoisen newfoundlandinkoiranartun myöhemmin Landseer St. Bernhardin luostarista hankitulla Barry nimisellä
bernhardinkoirauroksella. Myöhemmin risteytyksiin käytettiin myös pyreneittenkoiraa.
Parissakymmenessä vuodessa rotu oli saavuttanut huiman suosion, ja oikein komeista koirista maksettiin suuria summia. Leonberginkoira oli tuohon aikaan statussymboli; kuuluisien taiteilijoiden, ruhtinaitten ja jopa kuninkaitten seuralainen. 1800-luvun loppupuolella leonberginkoira oli Baden-Württembergin alueella pääasiassa maatilojen koira, koska se tunnettiin vartio- ja vetotaidoistaan. Maailmansotien jälkeen koirien määrä väheni. Leonberginkoira on hyvin leikkisä. Lenkkeilystä tämä koira pitää paljon.
Nykyään koiraa voi käyttää vesipelastuksessa.


title: Leonberginkoira

text: Leonberginkoiralla esiintyy mm. seuraavia perinnöllisiä sairauksia ja vikoja:


title: Jäänmurtaja Sisu

text: Sisu ja sen suomalainen sisaralus Urho sekä ruotsalaiset sisaralukset Atle, Frej ja Ymer ovat jäänmurtajia, jotka pystyvät avustamaan kauppa-aluksia kaikissa Itämeren jääolosuhteissa. Tämän vahvan murtajan kastoi Sisuksi Katajanokan jäänmurtajalaiturissa eduskunnan puhemies V. J. Sukselainen. ”Sisu olkoon nimesi ja onni matkallasi”, totesi puhemies Sukselainen hyisessä viimassa ja kumautti samppanjapullon laivan kylkeen.


title: Jäänmurtaja Sisu

text: Tämä Urho-luokan murtaja on muuten sisarlaivansa kaltainen, paitsi että tilat, jotka Urhossa on varattu valtion edustustiloiksi, on Sisussa rakennettu merenkulun opiskelijoiden opetustiloiksi. Yhdistämällä aluksen ruokasali ja sen vieressä oleva luentosali saadaan 40 hengen yhteistila.


title: Jäänmurtaja Sisu

text: Opettajille ja opiskelijoille on varattu ylimääräistä hyttitilaa. Hyttitilat suunniteltiin 54 hengen miehistölle, jonka kaikki jäsenet asuvat yhden hengen hyteissä. Päällystön hyteissä on oma WC/pesuhuone. Aluksella, joka on 80-prosenttisesti kotimainen, on myös kirjasto, kuntosali, kaksi saunaa ja uima-allas. Kun Sisu on jäänmurtotöissä, sen miehistö työskentelee kuusi tuntia ja lepää kuusi tuntia. Näin työskennellään 20 päivää, jonka jälkeen pidetään 10 päivää vapaata.


title: Jäänmurtaja Sisu

text: Sisun voimansiirto on dieselsähköinen. Pääkoneina on viisi Wärtsilän Turun tehtaan lisenssillä valmistamaa Pielstick 12 PC 2-5V V-mallista dieselmoottoria. Näiden 12-sylinteristen moottorien sylinterien halkaisija on 400 mm ja iskun pituus 460 mm. Jokainen moottori pyörittää tasavirtageneraattoria, joiden tuottama teho syötetään neljälle potkurimoottorille. Täydellä teholla ajettaessa teho jakautuu siten, että kaksi potkuria perässä saavat 60 % ja kaksi keulapotkuria 40 % kokonaistehosta.


title: Jäänmurtaja Sisu

text: Päägeneraattorit, potkurimoottorit, apugeneraattorit ja koneiden valvontalaitteet on valmistanut Strömberg. Aluksen konehuone toimii miehittämättömänä, vain valvontakeskuksessa on miehitys.


title: Jäänmurtaja Sisu

text: Jäänmurtaja Sisu lähti ensimmäiselle matkalleen Perämerelle 3. helmikuuta 1976 päällikkönään Heikki Leisio ja konepäällikkönään Lars P. Ramstedt.


title: Jäänmurtaja Sisu

text: Sisu ja Ruotsin laivaston jäänmurtaja Tor törmäsivät Merenkurkussa 16. maaliskuuta 1980 Norrskärdin majakan luoteispuolella. Murtajien kohtaamisesta oli sovittu etukäteen, mutta Torin edellä tulikin rahtialus, jota Sisu joutui väistämään törmäten takana tulevaan Toriin. Sisun keulan oikea puoli vaurioitui vesirajan yläpuolelta kolmen metrin matkalta Torin keulan osuttua siihen. Torin keula vaurioitui vesirajan alapuolelta ja Tor joutui lopputalveksi Finnbodan telakalle, jonne se pääsi omin konein, mutta koko keula lytyssä. Vaurioiden suuruuteen vaikutti alusten melkoinen kokoero, sillä Sisun uppouma on 9500 t ja Torin 4890 t.


title: Jäänmurtaja Sisu

text: Vuonna 1982 Sisu muutettiin Wärtsilän Turun telakalla raskasöljykäyttöiseksi. Muutostyö maksoi 3,8 miljoonaa markkaa, mutta hinnan laskettiin säästyvän yhden ajokauden aikana pienentyneinä polttoainekustannuksina. Joulukuussa 1988 valmistui Sisun komentosillan muutostyö Wärtsilä Meriteollisuuden Kotkan korjaustelakalla.


title: Jäänmurtaja Sisu

text: Talvi 1989–1990 oli niin leuto, että jäänmurtajat Sisu, Tarmo, Varma ja Hanse pysyivät Helsingissä ja Turussa kesälepopaikoillaan. Samoin kävi talvella 1994–1995, jolloin Sisu, Urho, Voima ja Hanse pysyivät koko talven laitureissaan.


title: Jäänmurtaja Sisu

text: Vuonna 2002 Sisuun asennettiin Eutelsatin VSAT online -satelliittiviestintäjärjestelmä, koska NMT 450 -verkko poistui käytöstä.


title: Jarmo Wasama

text: Wasaman urheilu-ura jäi lyhyeksi, sillä hän kuoli 22-vuotiaana auto-onnettomuudessa. Häneltä jäi viimeisestä, kuudennesta SM-sarjan kaudestaan pelaamatta kaksi ottelua. Ilves jäädytti Wasaman pelinumeron 2 välittömästi. Wasama on valittu jääkiekkoleijonaksi, ja SM-liiga jakaa hänen mukaansa nimettyä palkintoa, joka annetaan kauden parhaalle tulokkaalle.


title: Jarmo Wasama

text: Wasama oli erittäin lahjakas puolustaja ja hänen pelityylinsä oli poikkeuksellinen 1960-luvun Suomessa. Hän oli ensimmäisiä suomalaisia hyökkääviä puolustajia. Hänen parhaina ominaisuuksinaan pidettiin monipuolisuutta ja periksiantamatonta asennetta. Myöhemmin on jopa arveltu, että Wasamasta olisi saattanut tulla ensimmäinen suomalainen NHL-pelaaja.


title: Jarmo Wasama

text: Jarmo Wasama syntyi Elimäellä joulukuussa 1943. Hänen isänsä Matti Wasama oli pelannut jääkiekkoa Ilveksessä ja maajoukkueessa 1930-luvulla. Wasama kävi koulunsa Tampereella, missä perhe asui keskustassa. Pelaajauransa aikana hän oli töissä Kesoil-huoltoasemalla. Hän haaveili oman huoltoaseman pitämisestä ja kieltäytyi siksi uumajalaisjoukkueen värväysyrityksistä.


title: Jarmo Wasama

text: Jarmo Wasama harrasti ensin jalkapalloa, minkä takia hän liittyi D-juniori-ikäisenä Tampereen Palloilijoiden urheiluseuraan (TaPa). Jääkiekkoa Wasama pelaili alkuun vain kavereiden kanssa klassillisen koulun pihalla tai Hotelli Tammerin edustalla olevan lammen jäällä, mutta sitten hän alkoi pelata TaPassa jääkiekkoakin. Hän oli juniorina erittäin lahjakas ja fyysisesti ikäisiään edellä. Wasama liittyi Ilvekseen, kun joukkueen valmentaja Seppo Helle löysi hänet TaPan Sorsapuiston joukkueesta.


title: Jarmo Wasama

text: Wasama jatkoi jalkapallouraansa vielä jääkiekon aloittamisen jälkeen. Hän pelasi myös jalkapallossa puolustajana edustaen koko ajan TaPaa, jonka Mestaruussarjan edustusjoukkueessa hän debytoi kaudella 1961. Kaikkiaan hän pelasi Suomen jalkapallon korkeimmalla sarjatasolla 62 ottelua ja teki yhden maalin. Lisäksi hän oli mukana 1964 nostamassa kaudella 1963 Mestaruussarjasta pudonnutta seuraansa takaisin ylöspäin.


title: Jarmo Wasama

text: Wasama pelasi jalkapallossa yhden nuorten maaottelun ja kolme poikien maaottelua.


title: Jarmo Wasama

text: Wasama siirtyi Ilvekseen vuonna 1960 ja voitti heti ensimmäisellä kaudellaan nuorten Suomen-mestaruuden. Hän voitti kaikkiaan kolme nuorten mestaruutta. Ilveksen edustusjoukkue nuorensi kokoonpanoaan kaudelle 1960–1961, ja Wasamakin nostettiin edustusjoukkueeseen, vaikka kauden alussa hän oli vasta 16-vuotias. Hän pelasi ensimmäisellä kaudellaan kaikki 18 ottelua SM-sarjassa. Wasama oli ensimmäinen toisen polven pääsarjakiekkoilija, ja siksi jääkiekkopiirit seurasivat tarkasti lahjakkaan nuoren edistymistä.


title: Jarmo Wasama

text: Ilves yllätti kaudella 1961–1962: nuoren joukkueen mahdollisuuksiin ei uskottu, mutta se voitti silti Suomen-mestaruuden. Joukkueen keski-ikä oli tuolloin 19,8 vuotta ja valmentaja Helle oli vasta 25-vuotias. Wasama pelasi kaikki 18 ottelua ja teki niissä pisteet 3+4. Wasama valittiin kauden päätteeksi ensimmäisen kerran SM-sarjan tähdistökentälliseen.


title: Jarmo Wasama

text: Kausi 1962–1963 oli Wasaman tehokkain SM-sarjassa. Hän teki 18 pelissä 9 maalia ja 14 pistettä, ja hänet valittiin toistamiseen tähdistökentälliseen. Lisäksi Wasamalle myönnettiin Lynces Academicin jakama SM-sarjan parhaan puolustajan palkinto. Ilves sijoittui kauden päätteeksi kolmanneksi. Seuraavalla kaudella 1963–1964 Wasaman tehopisteet olivat 4+4. Ilves sijoittui toistamiseen pronssille, ja Wasama oli kolmannen kerran urallaan SM-sarjan tähdistökentällisessä. Kaudella 1964–1965 Ilves pelasi uusintaottelussa Suomen-mestaruudesta. Porin Karhut voitti kuitenkin ottelun ja vei mestaruuden. Wasama teki runkosarjan 18 ottelussa tehopisteet 3+4. Hänet valittiin lisäksi neljännen kerran urallaan SM-sarjan tähdistökentälliseen.


title: Jarmo Wasama

text: Kaudella 1965–1966 Wasama ehti pelata 16 ottelua ja tehdä pisteet 4+3. Wasaman viimeiseksi peliksi ennen kohtalokasta auto-onnettomuutta jäi Hakametsässä 1. helmikuuta 1966 pelattu ottelu SaiPaa vastaan. Ilves voitti, ja Wasama valittiin ottelun parhaaksi pelaajaksi. Ilves voitti Suomen-mestaruuden myöhemmin keväällä, joten Wasaman toinen Suomen-mestaruus tuli postuumisti. Hänet valittiin lisäksi viidennen kerran urallaan tähdistökentälliseen.


title: Jarmo Wasama

text: Wasama oli ehdolla maajoukkueeseen jo syksyllä 1960, jolloin hän oli vasta 16-vuotias. Valitsemisvaliokunnan kokouksessa maajoukkueen uusi valmentaja Derek Holmes ehdotti Wasamaa joukkueeseen, vaikka oli vain yhdellä viikonloppuleirillä ja muutamassa pelissä nähnyt tämän pelaavan. Holmes valitsikin Wasaman maaotteluun Norjaa vastaan, mutta vaihtoi vielä ennen peliä toisen pelaajan hänen tilalleen. Jos Wasama olisi päässyt otteluun, hän olisi ollut Suomen kaikkien aikojen nuorin maajoukkuepelaaja.


title: Jarmo Wasama

text: Maajoukkueeseen Wasama pääsi vuonna 1961, ja maailmanmestaruuskilpailuissa hän pelasi ensimmäisen kerran 19-vuotiaana Colorado Springsissä 1962. Hän pelasi turnauksessa seitsemän ottelua ja teki kolme pistettä. Suomi sai kisoista ensimmäisen arvokisamitalinsa, sillä MM-kilpailujen yhteydessä jaettiin myös Euroopan-mestaruusmitalit ja Suomi sijoittui EM-taulukossa toiseksi. Wasama pelasi myös Tukholmassa 1963 ja olympialaisissa 1964. Vuoden 1963 MM-kilpailuissa hän teki seitsemässä ottelussa 1+1 pistettä ja vuoden 1964 olympialaisissa kahdeksassa ottelussa 0+1.


title: Jarmo Wasama

text: Wasama pelasi viimeisen arvoturnauksensa vuonna 1965 Tampereen MM-kilpailuissa. Hän teki turnauksessa tehopisteet 3+1 ja oli Suomen paras pistemies. Wasama tuki innokkaasti hyökkäyksiä ja laukoi turnauksessa kolmanneksi eniten kahden neuvostoliittolaispelaajan jälkeen.


title: Jarmo Wasama

text: Vuodenvaihteessa 1965–1966 Wasama pelasi Suomen joukkueessa Kanadan-kiertueella, joka alkoi Quesnelistä 16. joulukuuta. Suomi kohtasi kaupungissa Marriboo-liigan tähdistöjoukkueen, jossa oli pääosin pelaajia paikallisesta Quesnel Kangaroosista. Suomi voitti ottelun 8–3 ja voitti ensimmäisen kerran kanadalaisen joukkueen. Matka kesti 22 vuorokautta, joista 11:n aikana pelattiin. Joukkue lähti kotimatkalle 5. tammikuuta, vajaa kuukausi ennen Wasaman kuolemaa. Wasama pelasi maajoukkueessa yhteensä 74 ottelua ja teki niissä 7 maalia ja 12 maaliin johtanutta syöttöä.


title: Jarmo Wasama

text: Jarmo Wasama kuoli auto-onnettomuudessa 2. helmikuuta 1966 vain 22-vuotiaana. Hän oli matkalla isänsä Matin kanssa Leinolasta Tampereen keskustaan, kun hänen ohjaamansa auto törmäsi traktoriin Kalevassa, lähellä Hakametsän jäähallia. Traktori oli pysähtynyt kylmyyden takia ja jäänyt pakokaasun ja kovan pakkasen nostaman usvan peittoon. Jarmo Wasama löi rintakehänsä ohjauspyörään ja hänen isänsä pää iskeytyi tuulilasiin. Kummatkin kiidätettiin tajuttomana keskussairaalaan. Sairaalassa lääkärit totesivat, ettei mitään ollut tehtävissä, sillä Jarmo Wasaman sydämen oikea kammio oli revennyt. Matti Wasama selvisi aivotärähdyksellä. Jarmo Wasaman veljen Jukan mukaan heidän isänsä ei kuitenkaan toipunut koskaan kolarista henkisesti vaan menetti hiljalleen elämänhalunsa. Hän kuoli lopulta syöpään 1970.


title: Jarmo Wasama

text: Jarmo Wasaman kuolemaa seuranneessa Ilveksen kotiottelussa RU-38:aa vastaan pidettiin hiljainen hetki ja Ilves-pelaajilla oli valkoisissa pelipaidoissaan surunauhat ja kypärässä musta viiva. Lisäksi Ilves jäädytti Wasaman pelinumeron 2.


title: Jarmo Wasama

text: Wasama haudattiin Tampereen Kalevankankaan hautausmaalle. Hautajaiset järjestettiin Vanhassa kirkossa, ja Wasaman arkkua kantoivat joukkuetoverit Juhani Lahtinen, Reijo Hakanen, Timo Hirsimäki, Veikko Ukkonen, Pentti Pynnönen, Kari Palo-oja, Jorma Peltonen ja Lasse Oksanen.


title: Jarmo Wasama

text: Tampereen kaupunki nimesi vuonna 2015 kävelytien Wasaman mukaan. Nimen Jarmo Wasaman polku saanut tie sijaitsee Kalevassa uudelleenkaavoitetulla alueella lähellä paikkaa, jossa Wasama oli ajanut kuolemaan johtaneen kolarinsa.


title: Jarmo Wasama

text: Jarmo Wasama oli aikanaan paras suomalainen jääkiekkopuolustaja, ja häntä kutsuttiin myös uuden linjan puolustajaksi. Hän oli 1960-luvun Suomessa poikkeuksellinen pelaaja, ensimmäisiä hyökkääviä puolustajia. Siihen asti Suomessa oli ajateltu, että puolustajien tehtävä on vain puolustaa. Wasama kuitenkin liikkui ja käsitteli kiekkoa hyvin sekä tuki innokkaasti hyökkäyksiä.


title: Jarmo Wasama

text: Wasaman parhaimmat ominaisuudet olivat monipuolisuus ja peräänantamaton asenne; hänet tunnettiin erityisesti uhrautuvana joukkuepelaajana. Vaikka hänellä ei ollut varsinaisesti mitään erityisominaisuuksia, hän oli monipuolisesti hyvä kaikessa. Wasamalla oli voimakas taistelutahto, hän osasi latautua tärkeisiin otteluihin ja oli parhaimmillaan tiukoissa paikoissa. Wasama pystyi rohkaisemaan joukkuetta näyttämällä itse esimerkkiä, vaikka hän olikin hieman hiljainen ja sisäänpäinkääntynyt.


title: Jarmo Wasama

text: Suomen Jääkiekkomuseo valitsi Wasaman Jääkiekkoleijonaksi vuonna 1985. SM-liiga jakaa vuosittain Wasaman nimeä kantavaa muistopalkintoa, joka annetaan kauden parhaalle tulokkaalle. Palkinto nimettiin Wasaman mukaan vuonna 1995.


title: Jarmo Wasama

text: Monien nuorena kuolleiden urheilijoiden ja muiden julkisuuden henkilöiden elämään on usein myöhemmin lisätty erilaisia tarinoita. Wasamaan on liitetty esimerkiksi numero kaksi: se oli hänen pelinumeronsa Ilveksessä, hänen syntymäpäivänsä oli 2.12. ja kuolinpäivänsä 2.2., ja hän oli kuollessaan 22-vuotias. Wasaman ennenaikainen kuolema on herättänyt myös spekulaatioita uran mahdollisesta jatkokehityksestä. On arveltu, että hänellä olisi saattanut olla mahdollisuuksia jopa nousta ensimmäiseksi suomalaiseksi NHL-pelaajaksi. Matti Hagman pelasi ensimmäisenä suomalaisena NHL:ssä vuonna 1976, jolloin Wasama olisi ollut 32-vuotias.


title: Jay Z

text: Shawn Corey Carter (s. 4. joulukuuta 1969 Brooklyn, New York, New York), tunnetaan paremmin taiteilijanimellään Jay Z (ennen vuotta 2013 Jay-Z), on yhdysvaltalainen Grammy-palkittu rap-artisti, tuottaja ja yrittäjä. Jay Z on myynyt maailmanlaajuisesti yli 100 miljoonaa levyä. Forbes arvioi Jay Z:n nettovarallisuuden olevan n. 810 miljoonaa Yhdysvaltain dollaria (n. 712,1 milj. euroa), mikä tekee hänestä Dr. Dren ja Sean Combsin ohella maailman varakkaimpia rap-muusikkoja.


title: Jay Z

text: Brooklynista kotoisin oleva Jay Z on julkaissut uransa aikana yli kymmenen sooloalbumia, joista tunnetuimpiin ja arvostetuimpiin kuuluvat esikoisalbumi "Reasonable Doubt" (1996) ja vuonna 2001 ilmestynyt "The Blueprint". Hän on tehnyt myös yhteistyöprojekteja muun muassa Kanye Westin kanssa.


title: Jay Z

text: MC:nä Jay Z:tä pidetään yleisesti yhtenä kaikkien aikojen parhaista. Hänen nokkelat lyriikkansa, pettämätön ulosanti sekä katuelämää valtavirtahiphopiin sekoitteleva tyyli ovat tuoneet hänelle niin kaupallista menestystä kuin hiphop-piirien arvostuksen. Vuonna 2006 musiikkikanava MTV valitsi Jay Z:n kaikkien aikojen parhaaksi MC:ksi.


title: Jay Z

text: Shawn Carter syntyi neljälapsiseen perheeseen Brooklynissa ja varttui Marcyn asuntoalueella Bedford-Stuyvesantissa. Hänen isänsä Adnes jätti perheen hänen ollessaan 11-vuotias, jolloin äiti Gloria kasvatti lapset yksin. Carter tunnettiin naapurustossaan nimellä "Jazzy", jonka hän muunsi myöhemmin "Jay-Z":ksi ja edelleen "Jay Z":ksi. Hän väittää ampuneensa 12-vuotiaana isoveljeään olkapäähän tämän varastettua hänen korujaan. 1980-luvulla kaduilla puhkesi crack-epidemia ja Carter alkoi myymään huumetta ollessaan teini-ikäinen. Hän on kertonut tuolloin ajatelleensa "selviytymistä", ja myöhemmin katuneensa crackin myymistä nähtyään sen vaikutuksen yhteisöön.


title: Jay Z

text: Jay Z esiintyi Jaz-O:n varhaisissa kappaleissa 1980-luvun loppupuolella ja 1990-luvun alussa. Jay Z oli myös varhaisella 1990-luvulla useissa battleissa LL Cool J:n kanssa. Hän oli mukana Big Daddy Kanen vuoden 1994 albumilla "Daddy's Home" kappaleella "Show and Prove".


title: Jay Z

text: Uran alussa Jay Z:llä oli lahjoistaan huolimatta vaikeuksia saada levytyssopimusta, niinpä hän perusti Damon Dashin ja Kareem "Biggs" Burken kanssa oman levy-yhtiön, Roc-A-Fella Recordsin. Vuonna 1996 ilmestyi Jay Z:n debyyttialbumi, "Reasonable Doubt". Seuranneina vuosina, aina vuoteen 2003 asti, ilmestyi vuosittain uusi Jay Z -albumi, joista jokainen on saavuttanut Yhdysvalloissa platinalevyyn oikeuttavan myyntimäärän.


title: Jay Z

text: Jay Z:n äiti sai tietää vasta 2000-luvulla, että hänen poikansa on menestynyt artisti, eikä koskaan kertonut tuttavilleen asiasta.


title: Jay Z

text: Vuosien varrella Roc-A-Fella Records kasvoi ja hankki riveihinsä uusia artisteja. Yhtiö on julkaissut muun muassa Kanye Westin ja Cam'ronin levyjä. Yhtiökumppaneineen Jay Z lanseerasi myös oman vaatemerkin, "Rocawearin", vuonna 1999. Sittemmin Roc-A-Fella Records siirtyi Def Jam Recordingsin omistukseen.


title: Jay Z

text: Vuonna 2003 Jay Z perusti hyväntekeväisyysjärjestö The Shawn Carter Foundationin yhdessä äitinsä Gloria Carterin kanssa.


title: Jay Z

text: 14. marraskuuta 2003 Jay Z julkaisi "The Black Album" -levyn, jonka hän sanoi jäävän hänen viimeiseksi sooloalbumikseen. Vuonna 2004 hän julkaisi Linkin Parkin kanssa mash-up -albumin "Collision Course". Samana vuonna Jay Z siirtyi Def Jam Recordsin johtoon. Jay Z oli ollut riidoissa rap-artisti Nasin kanssa, ja he tekivät sovinnon vuonna 2005.


title: Jay Z

text: Vuonna 2006 Jay Z ilmoitti palaavansa artistin elämään ja julkaisevansa uuden levyn "Kingdom Come". Albumi ilmestyi 2006 marraskuun 21. päivänä. Levyn single "Show Me What You Got" vuoti julkisuuteen viikko ennen sen aiottua julkaisupäivää. Hieman tämän jälkeen vuosi myös toinen kappale "Kingdom Come".


title: Jay Z

text: Vuonna 2007 Jay Z julkaisi albumin "American Gangster". Levy sai vaikutteita samannimisestä elokuvasta, joka kertoo harlemilaisesta huumekauppiaasta Frank Lucasista.


title: Jay Z

text: Jay Z:n yhdestoista studioalbumi "The Blueprint 3" ilmestyi vuonna 2009. Levyä oli tuottamassa muun muassa Kanye West ja No I.D.


title: Jay Z

text: Vuonna 2010 Jay Z julkaisi kirjan "Decoded", jossa hän kertoo elämästään.


title: Jay Z

text: Vuonna 2011 Jay Z julkaisi Kanye Westin kanssa yhteislevyn "Watch The Throne". Heinäkussa 2013 Jay Z julkaisi albumin "Magna Carta Holy Grail." Jay Z oli mukana vaimonsa Beyoncén kappaleella "Drunk in Love", joka julkaistiin joulukuussa 2013.


title: Jay Z

text: Vuonna 2015 Jay Z osti Aspiro -yhtiön, joka omistaa Tidal -musiikkipalvelun.


title: Jay Z

text: Jay Z julkaisi kolmannentoista studioalbuminsa vuonna 2017. No I.D. toimi albumin tuottajana.


title: Jay Z

text: 16. kesäkuuta 2018 Jay Z:n ja Beyoncén muodostama duo The Carters julkaisi debyyttialbuminsa "Everything Is Love".


title: Jay Z

text: Jay Z on naimisissa laulajatar Beyoncé Knowlesin vuodesta 2008 kanssa. 7. tammikuuta 2012 New Yorkin Lenox Hillin sairaalassa, pari sai tyttövauvan, jonka nimeksi tuli Blue Ivy Carter. Räppäri Jay Z oli sen verran innoissaan tuoreesta isyydestään, että julkaisi kotisivuillaan kappaleen nimeltä "Glory", jolla kuullaan Blue Ivyn ääntelyä, joka on nauhoitettu vain muutamaa hetkeä synnytyksen jälkeen. Helmikuussa 2017 Beyoncé ja Jay Z ilmoittivat odottavansa kaksosia.


title: Jay Z

text: Jay Z:n ja hänen puolisonsa matka Kuubaan vuonna 2013 jakoi mielipiteitä USA:ssa. Amerikkalaiset saavat matkustaa Kuubaan vain erityisluvalla. Jay Z:n ja Beyoncén matkaa kritisoitiin erityisesti republikaanien leiristä.


title: Jay Z

text: Jay Z sanoo kuunnelleensa lapsena vanhempiensa soul-levyjä. Hänen suosikkejaan olivat mm. Marvin Gaye ja Donny Hathaway. Jay-Z sanoo musiikista:


title: Gastriini

text: Gastriini (lat. "gaster" 'maha') on ruoansulatuksen peptidihormoni, joka saa mahalaukun limakalvon solut erittämään suolahappoa mahanesteeseen. Gastriini edistää myös limakalvon uusiutumista mahalaukussa, ohutsuolessa sekä paksusuolessa. Gastriinia erittyy mahanportin sopen ja pohjukaissuolen limakalvojen epiteelisoluista (niin sanotuista G-soluista). Se vaikuttaa sekä parakriinisesti kudoshormonina että endokriinisesti verenkierron kautta mahalaukun parakriinisoluihin, joiden protonipumppujen toiminta voimistuu.


title: Gastriini

text: Gastriinia on kahta eri muotoa, 17 aminohapon pitkä G-17 ("pikkugastriini") sekä 34 aminohapon mittainen G-34 ("iso gastriini"). Näistä G-34:ää erittyy vain pohjukaissuolesta. Gastriini on rakenteeltaan läheistä sukua ruuansulatuskanavan toimintaan niin ikään osallistuvalle kolekystokiniinille, vaikka ne eroavatkin vaikutuksiltaan.


title: Gastriini

text: Gastriinin eritys voi häiriintyä haiman kasvaimen seurauksena, jolloin puhutaan Zollinger–Ellisonin oireyhtymästä. Oireyhtymässä vialliset haimasolut erittävät liikaa gastriinia, minkä johdosta mahanesteen jatkuva liikahappamuus aiheuttaa mahahaavoja.


title: Gastriini

text: Ruuan aiheuttamat näkö-, haju- ja makuaistimukset sekä ruoan pureskelu saavat aikaan hermoimpulssien kulkeutumisen keskushermostoon, josta puolestaan lähtee kiertäjähermoa pitkin hermoimpulsseja ruuansulatuskanavaan. Kiertäjähermosta tulevat hermoimpulssit lisäävät gastriinin eritystä mahan porttiosasta ja pohjukaissuolesta. Kun mahalaukkuun saapuu ravintoa, pepsiini pilkkoo proteiinia peptideiksi ja aminohapoiksi, jotka stimuloivat suoraan G-soluja erittämään gastriinia. Mahalaukun venyessä ruoasta myös hermosto signaloi G-soluja lisäämään gastriinin eritystä. Gastriini erittyy sekä solujen lähiympäristöön että verenkiertoon, josta se palaa mahalaukun seinämän soluihin. Näin ruoan päätyminen mahalaukkuun saa aikaan pitkäkestoisen mahanesteen erityksen.


title: Gastriini

text: Gastriini vaikuttaa mahalaukun epiteelin parietaalisoluihin sekä suoraan että epäsuorasti. Suorassa vaikutusreitissä gastriini sitoutuu parietaalisolun solukalvon CCK-reseptoriin. Epäsuorassa reitissä gastriini puolestaan sitoutuu ECL-solujen gastriinireseptoreihin. Tämän seurauksena ECL-solut vapauttavat histamiinia, joka sitoutuu parietaalisolujen histamiinireseptoreihin voimistaen suolahapon eritystä.


title: Gastriini

text: Kun mahalaukun pH laskee riittävästi, gastriinin eritys vähenee negatiivisen palautekytkennän myötä. Mahalaukun epiteelin D-solut aistivat vetyionien kasvaneen pitoisuuden suoraan ja alkavat erittää somatostatiinia, joka sitoutuu G-solun reseptoriin ja estää gastriinin erityksen. Tämän seurauksena happaman mahanesteen eritys vähenee ja pH pääsee tasoittumaan. Somatostatiinia erittyy myös haiman saarekkeiden δ-soluista sekä hypotalamuksen neuroneista.


title: Gastriini

text: Myös pohjukaissuoleen saapuvat rasvahapot laskevat gastriinin eritystä. Ohutsuolen alkuosan enteroendokriinisolut erittävät rasvahappojen vaikutuksesta GIP:tä ja kolekystokiniinia, jotka saavat mahalaukun solut hillitsemään gastriinin eritystä.


title: Arbiter

text: Arbiter voi tarkoittaa seuraavia:


title: Gaizka Mendieta

text: Gaizka Mendieta Zabala (s. 27. maaliskuuta 1974 Bilbao, Vizcayan maakunta, Espanja) on espanjalainen entinen jalkapalloilija, jonka uran huippuvuodet ajoittuivat 2000-luvun vaihteen Valenciaan. Myöhemmin hän pelasi urallaan Englannin valioliigan Middlesbroughissa. Mendietan pelipaikka oli keskikenttäpelaaja, ja hänet tunnettiin erityisesti hyvistä rangaistuspotkuistaan.


title: Gaizka Mendieta

text: Mendieta syntyi Baskimaan Bilbaossa, mutta adoptoitiin pienenä castellónilaiseen perheeseen. Castellónissa vuonna 1991 ammattilaisuransa aloittanut Mendieta siirtyi korkeimmalle sarjatasolle Primera Divisióniin ja Valencian joukkueeseen jo seuraavana vuonna. Valenciassa hän nousi Euroopan arvostetuimpien keskikenttäpelaajien joukkoon oltuaan tärkeässä roolissa, kun Valencia pelasi kahdesti peräkkäin Mestarien liigan loppuottelussa. Vuonna 2001 Mendieta siirtyi suurella, 29 miljoonan punnan siirtosummalla Italiaan, Lazioon, mutta ensimmäinen – ja viimeiseksi jäänyt – kausi roomalaisseurassa oli suuri pettymys. Seuraavaksi kaudeksi Lazio lainasi miehen Barcelonaan, mutta hän ei päässyt edes kotimaassaan lähellekään vuosituhannen vaihteen tasoaan. Myös Barcelonan visiitti jäi yhden kauden mittaiseksi.


title: Gaizka Mendieta

text: Kaudella 2003–2004 Mendieta siirtyi lainasopimuksella Middlesbroughiin Englantiin, joka lainan päätyttyä osti hänet. Jo ensimmäisellä kaudellaan brittiseurassa hän oli voittamassa seuran kaikkien aikojen ensimmäistä titteliä, joka oli Englannin liigacupin voitto. Koska debyyttikausi saarivaltiossa meni suurimmaksi osaksi brittiläiseen pelityyliin sopeutumiseen, odotettiin Mendietalta todellista paluuta huipulle toisella kaudellaan, mutta useat loukkaantumiset romuttivat suunnitelmat. Seurajoukkueuran paras saavutus Mestarien liigan loppuottelupaikkojen ja Englannin liigacupin voiton ohella on Espanjan cupin voitto vuodelta 1999.


title: Gaizka Mendieta

text: Espanjan maajoukkueessa Mendieta pelasi 40 ottelua, joissa hän teki kahdeksan maalia. Mendieta edusti Espanjaa EM-kilpailuissa 2000 ja MM-kilpailuissa 2002. Parhaat maajoukkuepelinsä hän pelasi vuoden 2000 EM-kilpailuissa, jossa Espanja oli murtamassa ”arvokilpailukiroustaan”, mutta putosi lopulta puolivälierissä Ranskalle. Tuossa ottelussa Espanja sai lopussa rangaistuspotkun, jonka Raúl laukoi yli maalin. Monet jäivät jossittelemaan, olisiko Espanja päässyt jatkoon, jos vaihtoon otettu ja jo yhden rangaistuspotkun ottelussa maaliin laukonut Mendieta olisi ollut laukomassa myös tuota rangaistuspotkua.


title: Ohjaus

text: Ohjaus voi viitata seuraaviin toimintoihin:


title: Pedagogiikka

text: Pedagogiikka tarkoittaa tapaa, jolla opetus järjestetään, sekä sen näkemyksellisiä kasvatuksellisia periaatteita. Pedagogiikka-sanalla on historiallisesti ollut useita merkityksiä. Se on tarkoittanut 1) koko kasvatustieteen tieteenalaa, 2) kasvatus- ja opetusoppia, 3) kasvatus- tai opetusoppia, 4) opetus- tai kasvatustaitoa, 5) kasvatuksellisia suuntauksia (kuten Steiner-pedagogiikka) sekä 6) tietyn kohdealueen kasvatustieteellistä opetusta ja tutkimusta (kuten erityispedagogiikka, korkeakoulupedagogiikka tai yliopistopedagogiikka). Pedagogiikan kreikankieliset kantasanat ovat "paidia" () ja "ágō" (, "johtaa"); tässä "paidia" viittaa lapsiin, minkä vuoksi aikuisopetusta ei aina lasketa pedagogiikan osaksi (katso andragogiikka). Kreikankielen sana "paidagogos" eli pedagogi tarkoittaa sananmukaisesti käännettynä lapsen ohjaajaa tai kasvattajaa eli opettajaa.


title: Pedagogiikka

text: Suomessa pedagogiikkaa opiskellaan yliopistojen kasvatustieteen laitoksilla sekä ammattikorkeakoulujen ammatillisessa opettajankoulutuksessa.


title: Pedagogiikka

text: Teoksessa "Hermeneuttisen pedagogiikan pääsuuntaukset" Pauli Siljander luonnehtii käsitteiden pedagogiikka ja kasvatustiede eroa siten, että pedagogiikkaa käytetään yleensä laajempana käsitteenä sisältäen sekä kasvatuksen teoreettisen puolen että kasvatuskäytännön.


title: Pedagogiikka

text: Makrotasolla pedagogiikka tarkoittaa valtion ja kuntien tasolla koulutusjärjestelmäratkaisuja ja niiden koulutuspoliittisia ratkaisuja. Mesotasolla sana tarkoittaa koulun tapaa järjestää opetus ja sen perustelut opetussuunnitelmassa. Mikrotasolla pedagogiikka tarkoittaa opettajan tapaa järjestää opetuksena sekä ratkaisujen takana olevaa opetusnäkemystä.


title: Pedagogiikka

text: Pajapedagogiikka on oppilaitoksen ja työpajan välistä jaettua pedagogista vastuuta, jossa opetus ja sen tahti rakennetaan yksilön ominaisuuksien, erityispiirteiden ja toimintakyvyn ympärille vaihtoehtoisessa oppimisympäristössä.


title: Pedagogiikka

text: Pedagogiikka-sana on viime aikoina alkanut korvata didaktiikka-termin käyttöä, koska didaktiikalla on muualla maailmassa rajoittunut ja kielteinen arvolataus. On kuitenkin huomattava, että pedagogiikka ja didaktiikka tarkoittavat Suomessa varsin eri asioita kuin anglosaksisissa maissa.


title: Pedagogiikka

text: Pedagogiikalla perustellaan koulutuksen tavoitteita, arvoja ja käytäntöjä, sekä menetelmävalintoja. Perusteluissa voidaan korostaa joko yhteiskunnan etua tai yksittäisen oppijan etua. 2000-luvun Suomessa makrotason pedagogiikka on välineellistynyt (kriittisesti puhutaan "ohennetusta pedagogiikasta") ja hakee koulutuksesta nimenomaan hyötyä yhteiskunnalle.


title: Pedagogiikka

text: Kouluopetuksen eriyttäminen tason mukaan auttaa lahjakkaita oppilaita hyötymään koulusta. Aiemmat tutkimukset yhdistänyt tutkimuskatsaus havaitsi, että lahjakkaiden erityisohjelmat olivat ensisijaisia, mutta luokan tai luokkien opettaminen tasoryhmittäin ja oppilaan siirtäminen etuajassa ylemmälle vuosiluokalle auttoivat. Sen sijaan Luokkien muodostaminen tason mukaan ei auttanut paljonkaan.


title: Espanjan kansalliskaarti

text: Espanjan kansalliskaarti eli Guardia Civil on sotilaallisesti järjestetty ja Espanjan asevoimiin kuuluva, pääasiassa poliisitehtäviä hoitava, santarmilaitos, jolla on sekä sotilas- että siviilitoimintoja. Se perustettiin kuningatar Isabella II:n kaudella ensimmäisen karlistisodan jälkeen vuonna 1844 turvaamaan Pyreneiden rajavyöhykettä.


title: Espanjan kansalliskaarti

text: Guardia Civil työllistää nykyään noin 73 000 henkilöä. Sen päätehtäviä ovat terrorismin vastainen toiminta sekä rajavyöhykkeiden, moottoriteiden, satamien ja rannikkoalueiden valvonta. Tämän toiminnan tehostamiseksi Guardia Civilillä on käytössään aseistettuja helikoptereita ja nopeita partioveneitä. Organisaatioon kuuluu myös erityinen vero-osasto, jonka tehtävänä on ehkäistä salakuljetusta, huumekauppaa, petoksia ja muita verorikoksia. Guardia Civil on yksi baskiseparatistijärjestö ETA:n iskukohteista, ja useita sen jäseniä on kuollut järjestön pommi-iskuissa.


title: Espanjan kansalliskaarti

text: Guardia Civil muistetaan historiassa lähinnä diktaattori Francisco Francon kansalliskaartina. Espanjan sisällissodan ja Francon vallan aikana sitä syytettiin sotarikoksista, kidutuksesta ja muista laittomuuksista. Historiankirjoihin jäänyt tapahtuma oli myös Guardia Civilin everstiluutnantti Antonio Tejeron johtama vallankaappausyritys kesken Espanjan edustajainhuoneen istunnon 23. helmikuuta 1981.


title: Espanjan kansalliskaarti

text: Koska Guardia Civil on sotilaallinen organisaatio, sen jäsenillä ei ole oikeutta liittyä ammattiliittoihin, toisin kuin Policía Nacionalin jäsenillä. Useat Guardia Civilin jäsenistä perheinensä asuvat varuskunnissa.


title: Espanjan kansalliskaarti

text: Guardia Civiliin verrattavissa olevia santarmiorganisaatioita ovat muun muassa Italian Carabinieri ja Ranskan Gendarmerie.


title: Matthew Pinsent

text: Sir Matthew Pinsent (s. 10. lokakuuta 1970 Holt, Norfolk) on englantilainen kilpasoutaja ja moninkertainen olympiavoittaja ja maailmanmestari.


title: Matthew Pinsent

text: Matthew Pinsent voitti neljä olympiakultaa vuosina 1992–2004: Barcelonassa ja Atlantassa perämiehettömällä kaksikolla legendaarisen brittisoutaja Steve Redgraven kanssa, Sydneyssä ja Ateenassa voitto tuli perämiehettömällä nelosella.


title: Matthew Pinsent

text: MM-tasolla Pinsent voitti vuosina 1989–2003 10 kultaa ja kaksi pronssia.


title: Matthew Pinsent

text: Pinsent oli KOK:n urheilijajäsenenä vuosina 2001–2004. 30. marraskuuta 2004 hän ilmoitti lopettavansa uransa. Pinsent on julkaissut elämäkertansa nimellä "A Lifetime in a Race" (2004, ISBN 0-09-190149-9)


title: Huíla

text: Huila on Angolan maakunta, joka sijaitsee maan lounaisosassa. Sen pinta-ala on 78 700 km² ja siellä asui vuonna 2014 2 497 422 asukasta. Maakunnan pääkaupunki on Lubango ja kuvernöörinä toimii Ramos da Cruz.


title: Huíla

text: Maakunnassa on 14 kuntaa:


title: Phetchaburi (provinssi)

text: Phetchaburin provinssi () on yksi Thaimaan provinsseista. Se sijaitsee maan keskiosassa noin 150 kilometriä Bangkokista lounaaseen. Naapuriprovinssit ovat Rachaburi ja Samut Songkhram pohjoisessa sekä Prachuap Khiri Khan etelässä. Provinssin pinta-ala on 6 225,1 neliökilometriä ja siellä on arviolta 477 400 asukasta (vuonna 2017).


title: Phetchaburi (provinssi)

text: Phetchaburiin kuuluu muun muassa Cha Amin rantalomakohde.


title: Phetchaburi (provinssi)

text: Phetchaburi sijaitsee Malakan niemimaan tyvessä. Sen itäpuolella on Siaminlahti ja lännessä Myanmarin rajan takana Tanaosivuoret. Rajaseudun vuoristoa lukuun ottamatta maakunta on tasaista aluetta. Noin puolet sen pinta-alasta on Kaeng Krachanin kansallispuistoa, joka on perustettu suojelemaan sademetsän luontoa.


title: Phetchaburi (provinssi)

text: Provinssi jakaantuu kahdeksaan piiriin ("amphoe"), jotka puolestaan jakaantuvat 93 kuntaan ("tambon") ja 681 kylään ("muubaan").


title: Scott Warren

text: Scott Warren oli Dio-yhtyeen kosketinsoittaja. Hän on soittanut Warrantissa ja Keelissä ennen Dioon liittymistään. Hän on itseoppinut kosketinsoittaja, joka aloitti 6-vuotiaana. Myöhemmin hän opiskeli ammattilaiseksi Dick Grove -musiikkiopistossa.


title: Scott Warren

text: Scott liittyi Dioon ja soitti koskettimia albumilla "Strange Highways" vuonna 1994. Hän on ollut Dion jäsen siitä lähtien.


title: Scott Warren

text: Hänen tunnetuin kosketinsoolonsa on "Killing the Dragon" -levyn kappaleessa "Before The Fall"


title: Akashi

text: Akashi () on Japanin kaupunki Honshūn saarella Kansain alueella Hyōgon prefektuurissa. Se sijaitsee Seton sisämeren rannalla Awajin saaren pohjois- ja prefektuurin pääkaupungin Kōben länsipuolella. Kaupungissa on 294 220 asukasta (vuonna 2017) ja sen pinta-ala on 49,42 neliökilometriä. Akashi on nimitetty yhdeksi Japanin erityiskaupungeista.


title: Akashi

text: Sen paikalla on ollut historiallinen Akashin linna vuodelta 1618, mutta itse kaupunki perustettiin vasta 1. marraskuuta 1919. Japanin normaaliaika on "Akashin aikaa", koska 135. pituuspiiri kulkee kaupungissa olevan temppelin läpi. Kaupungin elinkeinoina ovat kalastus, kone- ja tekstiiliteollisuus, ja siellä sijaitsee Kawasakin päätehdas.


title: Akashi

text: Jänneväliltään maailman pisin riippusilta vuodelta 1998 on Akashi-Kaikyon silta, joka kulkee Shikokun saarelta Honshūlle Awajin saaren kautta.


title: Al-Nasheed al-Watani

text: Al-Nasheed al-Watani (النشيد الوطني) on Kuwaitin kansallislaulu. Laulun on sanoittanut runoilija Ahmad Meshari Al-Adwani, Ibrahim Al-Soula sävelsi sen musiikin ja Ahmad Ali teki sen nykyisen sovituksen. Laulu esitettiin ensi kerran kansallisessa radiossa 25. helmikuuta, 1978. Ennen vuotta 1978 Kuwaitin kansallislauluna soitettiin fanfaari Amiri Salute, jonka on säveltänyt Yusuf Adees vuonna 1951. Nykyään emiiriä tervehditään kansallislaulun kuudella ensimmäisellä säkeellä, joka siis on Kuwaitin hallitsijahymni.


title: Al-Nasheed al-Watani

text: Laulua käytetään Kuwaitissa verrattain harvoin, näin tapahtuu yleensä vain erityisen juhlallisissa tilanteissa. Tämän vuoksi monet kuwaitilaiset eivät tunne omaa kansallislauluaan.


title: Sándor Petőfi

text:
Sándor Petőfi (1. tammikuuta 1823 Kiskőrös – 31. heinäkuuta 1849 Fehéregyháza (nyk. Albeşti)
) oli Unkarin kansallisrunoilija ja tärkeä henkilö Unkarin vallankumouksessa 1848. Slovakkisyntyisten vanhempien lapsena Sándor Petőfi sai syntyessään nimen Alexander Petrovics. Sándor Petőfiksi hän vaihtoi nimensä aloittaessaan kirjailijan uransa 1842. Hän johti kansallismielisten nuorten runoilijoiden ryhmää, joka tapasi Pestin kahviloissa ja edisti unkarin kieltä ja kulttuuria. Petőfi osallistui vapaustaisteluun ja sai ilmeisesti surmansa 1849.


title: Sándor Petőfi

text: Sándor Petőfin runous lainaa mittaa ja tematiikkaa kansanlauluista, hiukan Eino Leinon "Helkavirsien" tapaan. Kansan urheuden ihannointi tuo mieleen myös Johan Ludvig Runebergin "Vänrikki Stoolin tarinat". Tunnetuin Petőfin yksittäinen runo on "isänmaallinen ohjelmanjulistus" "Kansallislaulu", tunnetuin laajempi teos saturunoelma "János-sankari".


title: Sándor Petőfi

text: Lähde: Fennica


title: Ampelmännchen

text: Ampelmännchen (saks. deminutiivi sanasta "Ampelmann" eli ”liikennevaloukkeli”) tarkoittaa alkujaan Saksan demokraattisessa tasavallassa käyttöön otettuja jalankulkijoille suunnatuissa liikennevaloissa näkyviä ihmishahmoja. Punainen ”ukkeli” levittää kätensä viestittääkseen "pysähdy" ja vihreä kävelee itsevarmasti eteenpäin viestittääkseen "mene". Suositut hahmot ovat sittemmin muodostuneet niin sanotun ostalgian symboleiksi ja levinneet myös läntiseen Saksaan. Niiden ympärille on lisäksi syntynyt suuri matkamuistoesineliiketoiminta.


title: Ampelmännchen

text: Ampelmännchen-hahmot suunnitteli vuonna 1961 Saksan demokraattisen tasavallan liikenneministeriössä työskennellyt liikennepsykologi Karl Peglau. Peglau halusi laatia mahdollisimman selkeän ja söötin hahmon, joka paitsi vetoaisi lapsiin olisi myös helposti ymmärrettävä vanhuksille. Idän ajo-opetusohjelman myötä liikennevaloukkelista tulikin hahmo, jolla koettiin olevan hieman tavallista enemmän ”sielua”. Sen kävelytyyli saattoi herättää mielikuvan tyypillisestä sosialistisesta kuvamaailmasta, jossa yritteliäs työläinen ponnisteli kohti kommunistista tulevaisuutta. Peglau sanoi kuitenkin pelänneensä hahmon hylkäämistä sen ”porvarillisen” hatun vuoksi.


title: Ampelmännchen

text: 1990-luvulla Saksan jälleenyhdistymisen jälkeen entisen Saksan demokraattisen tasavallan alueen liikennevalot yritettiin korvata standardeilla länsimaisilla liikennevaloilla. Liikennevalohahmon säilyttämiseksi kuitenkin aloitettiin kampanja, joka lopulta onnistui tavoitteesaan. Hahmo nousi kulttimaineeseen ja siitä tuli yksi itäsaksalaista estetiikkaa ihannoineen ostalgian symboleista. Siitä tuli suosittu myös turistien keskuudessa. Ampelmännchen-hahmot asennettiin jopa joidenkin Berliinin läntisten kaupunginosien jalankulkuvaloihin. Myös joissakin lännen kaupungeissa, kuten Saarbrückenissä ja Heidelbergissä, on otettu käyttöön Ampelmännchen-hahmot.


title: Ampelmännchen

text: Vuonna 2004 Ampelmannin naispuolinen vastine, "Ampelfrau" eli ”liikennevaloakka” (myös Ampelweibchen tai Ampelmädchen), otettiin käyttöön Zwickaussa ja myöhemmin myös Dresdenissä ja Werdaussa sekä lännessä Kölnin Ehrenfeldin kaupunginosassa.


title: Susi Susanti

text: Lucia Francisca Susi Susanti (s. 11. helmikuuta 1971, Tasikmalaya, Länsi-Jaava) on indonesialainen entinen sulkapalloilija ja olympiavoittaja.


title: Susi Susanti

text: Susi Susanti voitti olympiakultaa Barcelonassa 1992 ja hänestä tuli maansa ensimmäinen olympiakultamitalisti (sulkapallo tuli olympialaisten ohjelmaan 1992). Finaalissa hän voitti Etelä-Korean Bang Soo-hyunin. Kaksi tuntia Susantin ottelun jälkeen hänen sulhasensa Alan Budikusuma voitti miesten sulkapallon olympiakultaa.


title: Susi Susanti

text: Susanti voitti maailmanmestaruuden vuonna 1993. Atlantan olympialaisissa hän hävisi välierissä Bang Soo-hyunille, mutta voitti pronssiottelussa Etelä-Korean Kim Ji-hyunin.


title: Ron Greschner

text: Ronald John ”Ron” Greschner (s. 22. joulukuuta 1954 Goodsoil, Saskatchewan) on kanadalainen aktiiviuransa lopettanut ammattilaisjääkiekkoilija, pelipaikaltaan puolustaja.


title: Ron Greschner

text: Ennen ammattilaisuraansa Greschner pelasi vuosina 1971–1974 kolme kautta New Westminster Bruinsissa WCHL:ssä (Western Canada Hockey League). Kolmannella WCHL-kaudellaan (1973–1974) Greschner toimi Bruinsin kapteenina ja oli seuransa paras pistemies 103:lla tehopisteellä (33 maalia ja 70 syöttöpistettä). Vuonna 1974 Greschner valittiin WCHL:n ensimmäiseen tähdistökenttään ja samana kesänä hän sai NHL-varauksen, kun New York Rangers varasi hänet numerolla 32 varaustilaisuuden toisella kierroksella. Myös WHA-seura Vancouver Blazers varasi Greschnerin, mutta hän valitsi NHL:n WHA:n sijasta.


title: Ron Greschner

text: Kauden 1974–1975 alussa Greschner pelasi muutaman ottelun New York Rangersin silloisen farmiseuran Providence Redsin riveissä AHL-liigassa ennen marraskuussa 1974 tapahtunutta NHL-debyyttiä, jonka jälkeen Greschner pelasi vakituisesti Rangersin kokoonpanossa. Hän oli tulokaskaudellaan 45:llä pisteellään (kahdeksan maalia ja 37 syöttöpistettä) seuransa kahdeksanneksi paras pistemies ja toiseksi eniten pisteitä tehnyt puolustaja Brad Parkin jälkeen.


title: Ron Greschner

text: Greschner pelasi Rangersissä koko NHL-uransa ajan, vuoteen 1990 asti. Hän oli kahdella kaudella eniten pisteitä tehnyt Rangers-puolustaja, kaudella 1977–1978 72:lla tehopisteellä (uran paras pistemäärä), 24:llä maalilla ja 48:lla syöttöpisteellä (uran paras syöttömäärä), ja kaudella 1980–1981 68:lla tehopisteellä, 27:llä maalilla (uran paras maalimäärä) ja 41:llä syöttöpisteellä.


title: Ron Greschner

text: Vuonna 1979 Greschner pelasi Rangersin riveissä Stanley Cupin loppuotteluissa, joissa Montreal Canadiens vei mestaruuden voitoin 4–1, ja vuonna 1980 hän pelasi ensimmäisen ja ainoan kerran ssa. 1980-luvulla hän kärsi useista loukkaantumisista: Greschner oli sivussa suurimman osan kausista 1981–1982 ja 1982–1983 selkävammojen vuoksi ja loppu-urallaan hän oli vain kahdella kaudella mukana muutamaa vaille kaikissa Rangersin runkosarjaotteluissa. Hän oli kuitenkin edelleen tärkeä osa Rangers-miehistöä ja lokakuusta 1986 joulukuuhun 1987 hän toimi Rangersin kapteenina Barry Beckin jälkeen ja ennen Kelly Kisiota. Greschner päätti 16-vuotisen NHL-uransa vuonna 1990.


title: Ron Greschner

text: Ron Greschner pelasi NHL-urallaan 982 runkosarjaottelua tehoin 179 maalia ja 431 syöttöpistettä. NHL:n pudotuspeleissä hän pelasi yhtenätoista keväänä 84 ottelua, joissa hän teki 49 tehopistettä, 17 maalia ja 32 syöttöpistettä. Jäähyminuutteja hänelle kertyi runkosarjassa 1226 ja pudotuspeleissä 106. Plusmiinustilastossa Greschnerin paras lukema on +9 (kahdella kaudella). Hän oli uransa päättyessä eniten pisteitä, maaleja ja maalisyöttöjä Rangersin riveissä kerännyt puolustaja. Ennätykset ovat sittemmin siirtyneet Brian Leetchille. Greschnerillä on edelleen hallussaan yksi seuraennätys: hän on eniten jäähyminuutteja Rangers-paidassa kerännyt pelaaja. Hän on myös neljänneksi eniten otteluita Rangersin riveissä pelannut pelaaja Harry Howellin, Brian Leetchin ja Rod Gilbertin jälkeen.


title: Ron Greschner

text: Greschner meni vuonna 1983 naimisiin huippumalli Carol Altin kanssa. Liitto päättyi asumuseroon vuonna 1996.


title: Simon Rattle

text: Sir Simon Rattle (s. 19. tammikuuta 1955 Liverpool) on brittiläinen kapellimestari, joka saavutti maineensa Birminghamin kaupungin sinfoniaorkesterissa ja toimii nykyisin Berliinin filharmonikoiden johtajana. Rattle on uransa aikana esittänyt teoksia laajasti barokkimusiikista aina nykymusiikkiin asti, mutta tunnetuin hän on varhaisen 1900-luvun musiikin, kuten Mahlerin tulkitsijana.


title: Simon Rattle

text: Rattle opiskeli nuorena pianon- ja viulunsoittoa, mutta hänen ensimmäinen työpaikkansa orkesterissa oli lyömäsoittaja. Vuonna 1971 hän aloitti opinnot Royal Academy of Musicissa Lontoossa ja valmistumisvuotenaan 1974 hän voitti "John Player" -kapellimestarikilpailun.


title: Simon Rattle

text: Valmistumisensa jälkeen Rattle johti Bournemouthin ja Liverpoolin sinfoniaorkestereita, kunnes aloitti Birminghamin sinfoniaorkesterin johtajana vuonna 1980. Hän jatkoi orkesterin johdossa aina vuoteen 1998 asti ja pitkän yhteistyön tuloksena orkesteri ja Rattle nousivat molemmat Ison-Britannian orkesterien eturiviin.


title: Simon Rattle

text: Vuonna 1999 Rattle nimitettiin Claudio Abbadon seuraajaksi Berliinin filharmonikoiden pääkapellimestariksi, jota pidetään yhtenä arvostetuimmista kapellimestarinviroista maailmassa. Hän konsertoi pääkapellimestarina filharmonikoiden kanssa ensimmäistä kertaa 7. syyskuuta 2002 esittäen Thomas Adèsin "Asylan" ja Gustav Mahlerin 5. sinfonian. Konserttitaltiointi julkaistiin levynä ja se sai ylistävät arviot musiikkilehdistössä. Gramophone-lehti nimitti Rattlen viimeisimpiin levytyksiin kuuluvaa Claude Debussyn "La Meria" ”"mahtavaksi levyksi"” ja nosti sen Rattlea filharmonikoiden johtajana edeltäneiden Abbadon ja Herbert von Karajanin levytyksien rinnalle.


title: Simon Rattle

text: Rattle ilmoitti tammikuussa 2013, ettei enää jatka orkesterin johtajana ja jättää paikan elokuussa 2018 ja siirtyy Lontooseen. Hänen seuraajakseen Berliinin filharmonikan jäsenet ovat valinneet Kirill Petrenkon..


title: Kashyyyk

text: Kashyyyk on George Lucasin luomassa "Tähtien sota" -elokuvamaailmassa wookieiden kotiplaneetta. Taitavat ja neuvokkaat wookiet ovat eläneet tuhansia vuosia korkeiden wroshyrpuiden kanssa. Wroshyrpuut ovat muodostaneet reheviä metsiä Kashyyykille, ja myös wookieiden latvakaupunki Kachirho on rakennettu spiraalin muotoon 300-metrisen wroshyrpuun ympärille.


title: Sergei Mihalkov

text: Sergei Vladimirovitš Mihalkov (; 13. maaliskuuta 1913 Moskova – 27. elokuuta 2009 Moskova) oli venäläinen lastenkirjailija ja muusikko. Hän oli yksi Neuvostoliiton tunnetuimmista lastenkirjailijoista. Mihalkov oli 1970–1990 Venäjän SFNT:n kirjailijaliiton puheenjohtajana. Hän sanoitti Gabriel El-Registanin kanssa Aleksandr Aleksandrovin säveltämän Neuvostoliiton hymnin. Mihalkov myös laati hymniin uudet sanat, kun se vuonna 2000 otettiin käyttöön Venäjän hymniksi.


title: Sergei Mihalkov

text: Hänen poikansa Nikita Mihalkov ja Andrei Mihalkov-Kontšalovski ovat elokuvaohjaajia.


title: Sergei Mihalkov

text: Mihalkov oli valtion virallisesti hyväksymä runoilija, joka estoitta ihannoi Stalinia. Neuvostokirjailijoiden liiton puheenjohtajana toimiessaan hän mustamaalasi toisinajattelijoita.


title: Sergei Mihalkov

text: Mikhalkov syntyi Moskovassa vuonna 1913.


title: Sergei Mihalkov

text: 29-vuotiaana vuonna 1942 Mikhalkovin työ kiinnittyi Neuvostoliiton johtajan Joseph Stalinin huomion, joka antoi hänelle tilaisuuden kirjoittaa sanat uudelle kansallislaululle. Tuolloin maa oli sekasorrossa toisen maailmansodan takia ja Stalin halusi venäläisen teeman kansallislaulusta, joka korvaisi laulun Kansainvälinen.


title: Sergei Mihalkov

text: Mikhalkov kirjoitti sanat säveltäjän Alexander Alexandrov kanssa (1883-1946). Uusi hymni esitettiin Stalinille kesällä 1943, ja se otettiin käyttöön maan uutena kansallislauluna 1. tammikuuta 1944.


title: Sergei Mihalkov

text: Stalinin kuolema takia vuonna 1953 Mikhalkov alkoi kirjoittaa uusia sanoituksia vuonna 1970 jossa ei mainittu Stalinia tämän kuoleman johdosta.


title: Sergei Mihalkov

text: Neuvostoliiton hymnin käyttäminen Mikhalkovin sanojen kanssa jatkui vuoteen 1991, jolloin presidentti Boris Jeltsin vetäytyi virastaan sen jälkeen, kun Neuvostoliitto hajosi.


title: Sergei Mihalkov

text: Mikhalkov oli tähän akoihin 87-vuotias ja ollut pitkään eläkkeellä. Mutta kun Putinin painostus vanhan hymnin palauttamiseen otti vauhtia, hän otti kynänsä jälleen ja kirjoitti uusia sanoituksia. Tuloksena oli Venäjän federaation hymni, joka hyväksyttiin virallisesti vuonna 2001.


title: Sergei Mihalkov

text: Kansallislaulun lisäksi Mikhalkov tuotti runsaasti satiirisia näytelmiä ja tarjosi skriptejä useille Neuvostoliiton komedioille. Hän onnistui menestyksekkäästi myös pitkään hajanainen satiirinen taru. Hänelle myönnettiin kolme Stalin-palkintoa (1941, 1942, 1950) ja lukuisia muita palkintoja.


title: Sergei Mihalkov

text: Hän asui Moskovassa. Hänen 90-vuotisjuhlillaan vuonna 2003 Putin vieraili henkilökohtaisesti hänen kotonaan.


title: Sergei Mihalkov

text: Vuonna 1936 Mikhalkov nai Natalia Petrovna Konchalovskaya (1903-1988), Vasily Surikovin tyttärentytär. He olivat naimissa 53 vuotta ennen kuin Natalia kuoli. Vuonna 1997 Mikhalkov nai fysiikan professorin Yulia Valeryevna Subbotinan.


title: Sergei Mihalkov

text: Mikhalkov kuoli nukkuessaan 96-vuotiaana Moskovan sairaalassa. Hänet haudattiin Moskovan Novodevichy-hautausmaalle.


title: Jeremy Summerly

text: Jeremy Summerly on englantilainen kuoronjohtaja, joka toimii professorina Royal Academy of Musicissa ja johtaa Schola Cantorum ja Oxford Camerata -kuoroja. hän on levyttänyt lukuisia teoksia erityisesti renessanssi- ja barokkimusiikkia Naxos-levy-yhtiölle.


title: Jeremy Summerly

text: Summerly opiskeli kuoronjohtoa Oxfordin New Collegessa, josta hän valmistui loistavin arvosanoin vuonna 1982. Hän työskenteli seuraavat seitsemän vuotta BBC:n radiolle ja perusti myös Oxford Camerata -kuoron. Vuonna 1989 hänestä tuli luennoitsija Royal Academy of Musiciin.


title: Käenkaali

text:
Käenkaali eli ketunleipä, joskus myös revonrieska ("Oxalis acetosella") on monivuotinen, 5–10 cm korkea, hento monivuotinen ruoho, joka kasvaa Suomessa yleisenä Etelä- ja Keski-Suomen lehdoissa ja lehtomaisissa metsissä harvinaistuen Rovaniemen ja Kuusamon korkeudelle asti, jota pohjoisempana se ei kasva.
Käenkaalin hento, suikertava, suomuinen maavarsi kasvaa vaakasuoraan suikertaen. Suomut ovat lehtikantoja. Kukkavana ja lehdet nousevat suoraan maavarresta. Lehdet ovat ohuet kolmisormiset, vaaleanvihreät lehdet, jotka kasvavat ruusukkeina ja talvehtivat. Vastaherttaiset lehdykät, 1–2 cm, painuvat alaspäin öiseen aikaan ja huonolla säällä.


title: Käenkaali

text: Touko-kesäkuussa hieman lehtien yläpuolelle yksittäin vanojen päähän avautuvat kaksineuvoiset kukat. Kukkavanan puolivälissä 2 suomumaista esilehteä. Kukat, 8–12 mm, ovat terälehdiltään valkoisia ja lilasuonisia, toisinaan punertavansävyisiä terien tyvessä on keltainen täplä ja niitä on yleensä 5. Heteitä 10. Emejä 5.


title: Käenkaali

text: Myöhemmin kesällä kasvi ei vaivaudu enää kasvattamaan komeita avokukkia, vaan tekee kleistogaamisia, avautumattomia umpipölytteisiä kukkia, jotka muistuttavat nuppuja. Noin kolmasosa käenkaalin siemenistä kehittyy pölytyksen kautta ja kaksi kolmasosaa umpinaisiksi jäävistä kesäkukista.


title: Käenkaali

text: Käenkaalin hedelmä on äkillisesti avautuva kota, joka on pyöreähkö, uurteinen, vaaleanvihreä, 5-särmäinen, viisilokeroinen, 3–4 mm pitkä. Se sinkoaa siemenet jopa parin metrin päähän. Etäämmällekin käenkaali pääsee usein leviämään, sillä pinnaltaan tahmeat siemenet tarttuvat helposti ohikulkeviin eläimiin.


title: Käenkaali

text: Yleinen koko Suomessa Lappia lukuun ottamatta.


title: Käenkaali

text: Tuoreet ja kosteat lehdot, lehtomaiset metsät, jalopuumetsät, varjoisat kuusikot ja ravinteiset korvet.


title: Käenkaali

text: Käenkaalia voi syödä, mutta sitä ei suuremmissa määrin suositella. Se on happaman makuinen ja se sisältää oksaalihappoa. Sen vaikutusta voi kuitenkin neutraloida maidolla, jos ketunleipää syö enemmän. C-vitamiinipitoisuutensa ansiosta sitä on käytetty aiemmin kansanlääkinnässä keripukin hoitoon.


title: Oxford Camerata

text: Oxford Camerata on Jeremy Summerlyn vuonna 1984 perustama kuoro, jonka ydinryhmä koostuu 12 laulajasta. Eri projekteja varten kuoron koko on vaihdellut 4 ja 20 laulajan välillä. Kuoro oli alun perin erikoistunut vanhaan musiikkiin, mutta on vuosien saatossa laajentanut ohjelmistoaan, joka nykyisin ulottuu gregoriaanisesta laulusta aina nykymusiikkiin asti.


title: Oxford Camerata

text: Oxford Cameratan yhteyteen perustettiin vuonna 1992 Oxford Camerata Instrumental Ensemble, jossa soittaa 4–20 soittajaa joko periodi- tai nykyaikaisilla soittimilla. Vuonna 1995 kuorolle myönnettiin "Fördergemeinschaft der Europäischen Wirtschaft" -palkinto. Kuoro on tehnyt yli kolmekymmentä levytystä, joista suurimman osan Naxos-levy-yhtiölle.


title: Heinävaara

text: Heinävaara tarkoittaa seuraavia paikkoja:


title: Nicolai Gedda

text: Harry Gustaf Nicolai Gedda (alk. Lindberg, myöh. Ustinov, myöh. Gädda; 11. heinäkuuta 1925 Tukholma – 8. tammikuuta 2017 Tolochenaz, Sveitsi) oli ruotsalainen tenori, joka esitti uransa aikana yli 60 oopperaroolia. Yli kahdellasadalla levytyksellä Geddan arvellaan olevan kaikkien aikojen eniten levyttänyt tenori.


title: Nicolai Gedda

text: Geddan äiti oli ruotsalainen ja isä venäläinen amatöörilaulaja, joka esiintyi kasakoiden ja paikallisen ortodoksisen kirkon kuoroissa. Gedda oli kaksikielinen ja hallitsi lisäksi italiaa, englantia, saksaa ja latinaa. Geddan lahjat löydettiin myöhään ja hän debytoi Ruotsin kuninkaallisessa oopperassa vuonna 1952 vasta 27-vuotiaana. Gedda esiintyi laulajaksi poikkeuksellisen pitkään, hän äänitti Giacomo Puccinin "Turandotin" keisarin roolin vuonna 2001 ja Wolfgang Amadeus Mozartin "Idomeneon" ylipapin roolin vuonna 2003 – molemmat yli 70-vuotiaana.


title: Nicolai Gedda

text: Gedda vieraili usein Suomessa 1960-luvulta alkaen. Hän sai hovilaulajan () arvonimen vuonna 1965.


title: Valkovuokko

text: Valkovuokko ("Anemone nemorosa", syn. "Anemonoides nemorosa") on monivuotinen, Euroopassa laajalle levinnyt leinikkikasvi. Suomessa valkovuokko liitetään äitienpäivään ja kukinnan edistymistä seurataan leskenlehden ja sinivuokon tavoin kevään ensimmäisiin kuuluvana kukkivana luonnonkasvina. Valkovuokko on Suomessa rauhoitettu entisten Oulun ja Lapin läänien alueella.


title: Valkovuokko

text: Valkovuokko on Uudenmaan maakuntakukka. Se sisältää muiden leinikkikasvien tavoin myrkyllisiä yhdisteitä.


title: Valkovuokko

text: Monivuotinen valkovuokko kasvaa 8–30 senttimetriä pitkäksi. Varsi on pysty, harvakarvainen tai kalju ja haaraton. Juurakko on ruskea, pitkä ja haaroittuva, minkä ansiosta valkovuokko leviää helposti. Varhain kuihtuvia, pitkäruotisia aluslehtiä on yksi tai kaksi. Aluslehdet kasvavat juurakosta joko yksittäin tai muutaman lehden ryhminä. Aluslehtien lapa on kolmeosainen ja jopa 15 cm leveä. Lehdykät ovat leveähköjä, kaksi- tai kolmejakoisia tai -halkoisia sekä hampaisia. Varsilehdet ovat aluslehtiä pienempiä, ja ne ovat varressa tavallisesti kolmen lehden kiehkurana. Ruoti on lyhyt, tavallisesti 1–2 cm pitkä. Valkovuokon kukka, joka on valkoinen, joskus punertava tai jopa punainen, sijaitsee yleensä yksittäin varren latvassa. Kukkaperä on 2,5–7,5 cm pitkä, ja kukka 2,5–4 cm leveä. Kukan kehä on teriömäinen. Kehälehtiä on tavallisimmin kuusi tai seitsemän kappaletta. Ne ovat ulkopinnaltaan kaljuja tai joskus tyviosasta vähäkarvaisia. Heteet ovat keltaisia. Suomessa valkovuokko kukkii touko-kesäkuussa. Hedelmistö koostuu nuokkuvista 4–5 mm pitkistä pähkylöistä, jotka ovat karvaisia ja lyhytotaisia. Pähkylät kypsyvät jo keskikesällä, minkä jälkeen koko kasvi kuihtuu pois.


title: Valkovuokko

text: Suomessa kasvavat myös valkovuokon lähisukulaiset keltavuokko ("A. ranunculoides") ja alppivuokko ("A. trifolia"). Näistä valkovuokko muistuttaa erityisesti alppivuokkoa. Molempien kukka on valkoinen, mutta alppivuokolla kukinnon heteet ovat valkoiset. Tärkein ero lajien välillä löytyy lehdistä: alppivuokon lehdet muodostuvat kolmesta ehyestä, sahalaitaisesta lehdykästä eivätkä ne ole valkovuokon tapaan liuskoittuneet. Suomessa alppivuokko on kuitenkin hyvin harvinainen, eikä sitä ole tavattu kuin Asikkalassa ja Hollolassa.


title: Valkovuokko

text: Valkovuokon ja alppivuokon ("A. nemorosa" x "trifolia") sekä valkovuokon ja keltavuokon risteymiä ("A. nemorosa" x "ranunculoides") esiintyy lajien yhteisillä kasvupaikoilla.


title: Valkovuokko

text: Valkovuokko on eurooppalainen laji, jota tavataan Pohjois-Espanjasta ja Britteinsaarilta Länsi-Venäjälle ja -Ukrainaan. Pohjoisessa lajia tavataan Fennoskandiaan keskiosiin asti, etelässä levinneisyysalue rajoittuu Keski-Italiaan, Pohjois-Kreikkaan ja Bulgariaan.


title: Valkovuokko

text: Suomessa valkovuokkoa tavataan Etelä-Lapissa saakka. Eteläisessä Suomessa valkovuokko on erittäin yleinen ja esiintyy laajoina kasvustoina. Toukokuussa etelä- ja lounaisrannikon valoisat sekametsät ovat täynnä valkovuokkoja. Erittäin runsaasti lajia kasvaa hemiboreaalisella kasvillisuusalueella Suomen etelärannikolla, erityisesti Ahvenanmaalla, Varsinais-Suomessa ja Uudellamaalla. Valkovuokko kasvaa myös koko eteläboreaalisella alueella harvinaistuen etelästä pohjoiseen mentäessä. Jyväskylän korkeudelle tultaessa laji on jo harvinaisempi kuin etelässä, vaikkakaan se ei ole mikään harvinaisuus. Suomenselän suoalueilla ja Kainuussa sitä ei enää tavata, vaikkakin Pohjanlahden rannikolta löytyy vielä pari esiintymää. Pohjois-Pohjanmaan ja Lapin maakunnissa, jotka ovat kasvillisuudeltaan joko keski- tai pohjoisboreaalista aluetta, laji on jo harvinainen ja siksi myös rauhoitettu.


title: Valkovuokko

text: Valkovuokko viihtyy ravinteikkaalla maalla valoisissa tuoreissa metsissä, lehtoniityillä, hakamailla ja myös ihmisten muokkaamassa ympäristössä, kuten puutarhoissa, puistoissa ja ojanvarsilla. Suomessa laji on runsaimmillaan harmaalepän ("Alnus incana") vallitsemissa lehdoissa, joissa se muodostaa laajoja yhtenäisä kasvustoja.


title: Valkovuokko

text:
Valkovuokkoa on jo kauan siirretty luonnosta puutarhojen kaunistukseksi. Monet nykyisin luonnonvaraiset valkovuokkoesiitymät ovatkin peräisin siirtoistutuksissa, varsinkin pohjoisessa. Esimerkiksi Oulun valkovuokkokasvustot ovat peräisin huviloille jo 1800-luvulla tuoduista kasveista. Nykyäänkin valkovuokkoa kasvatetaan puutarhakasvina ja sitä on myös laajasti jalostettu kaupalliseen käyttöön. Kansanlääkinnässä murskattua tuoretta kasvia on käytetty reumaattisten vaivojen ja nivelsäryn hoitoon.
Valkovuokkoja on usein poimittu äideille äitienpäivinä.


title: Ilmalämpöpumppu

text: Ilmalämpöpumppu ("lyh." ILP) on laitteisto, jolla siirretään lämpöenergiaa ulko- ja sisäyksikön avulla. Sisätilan lämpötilaa säädellään siirtämällä lämpöä ulkoilmasta sisäilmaan ja tarvittaessa päinvastoin sisäilman jäähdyttämiseksi. Perustoimintaperiaate on samanlainen kuin esimerkiksi jääkaapilla. Tärkeimmät erot ovat puhaltimet, nelitieventtiili ja ulko- ja sisäyksikön ohjauselektroniikka.


title: Ilmalämpöpumppu

text: Ilmalämpöpumpulla lämpöä voidaan siirtää ulkoilmasta sisäilmaan huomattavasti edullisemmin kuin tavanomaisella sähkönvastukseen perustuvalla sähkölämmityksellä. Nykyisin ilmalämpöpumppujen ilmoitettu suorituskerroin (COP, Coefficient Of Performance) lämmityskäytössä on jopa yli viiden (COP > 5), kun ulkolämpötila on +7 °C. Tällöin yhdellä kilowattitunnilla sähköä saadaan siirrettyä yli viisi kilowattituntia lämpöä. Ulkoilman kylmetessä suorituskerroin ja pumpun lämmönsiirtokyky heikkenevät. Kehittyneimmät pumput tuottavat vielä liki -20 °C pakkasella lämpöä lähes kahden suorituskertoimella (COP ≈ 2).


title: Ilmalämpöpumppu

text: Toisin päin käyttämällä ilmalämpöpumppu jäähdyttää sisäilmaa.


title: Ilmalämpöpumppu

text: Kompressorin sähkömekaanisella työllä siirretään lämpöä kahden kennon välillä käyttäen hyväksi laitteen putkistossa kiertävän kylmäaineen olomuodon muutosta. Kun kylmäaine muuntuu nesteestä höyryksi ensimmäisessä kennossa (eli höyrystimessä), se sitoo voimakkaasti lämpöä itseensä, ja kun se tiivistyy takaisin nesteeksi toisessa kennossa (eli lauhduttimessa), vapautuu lämpöä. Sama perusilmiö on havaittavissa talvella tapahtuvassa veden ja jään olomuodon muutoksissa, kun mitataan lämmön sitoutumista aineeseen. Lämpöä siirretään kaasun mukana eli konvektiolla hyvin nopeasti kennosta toiseen. Tehokkaan järjestelmän yleistavoitteena on siis saavuttaa maksimaalinen olomuodon muutos molemmissa kennoissa niiden läpi kulkevalle lämmön välittämisestä vastaavalle kylmäaineelle. Tätä kylmäaineessa hyödynnettävää jyrkkää molekyylien energiatasojen siirtämistä tilasta toiseen kutsutaan fysiikassa yleisemmin myös faasimuutokseksi. Ilmalämpöpumppu on siten suora sovellutus termodynamiikan I ja II säännön hyödyntämisestä käytännössä.


title: Ilmalämpöpumppu

text: Lämmityskäytössä kylmäaine sitoo ulkoyksikön kennossa höyrystyessään lämpöenergiaa, eli kenno kylmenee ulkoyksikön höyrystimellä. Höyrystyessään kylmäaine sitoo paljon lämpöä, kun kylmäaineen olomuoto muuttuu nesteestä kaasuksi. Ulkoyksikön puhallin siirtää ilmaa kennon läpi tehostaen muuten passiivisen kennon lämmönsiirtokykyä. Kun höyry sisäyksikön kennolla myöhemmin tiivistetään nesteeksi, se luovuttaa tuon saman ulkoa saadun lämpöenergian pois. Aivan kuten ulkoyksikössäkin tuulettimella puhalletaan vapautuva lämpöenergia osaksi talon huoneen sisäilmaa.


title: Ilmalämpöpumppu

text: Kompressori tuottaa sisäyksikön kennolle tarvittavan ylipaineen ja ulkoyksikön kennolle alipaineen.


title: Ilmalämpöpumppu

text: Kompressori painaa höyryn sisäyksikön kennoon, jossa se paineen vaikutuksesta tiivistyy nesteeksi, ja yksikön kenno lämpenee. Lämmenneen kennon läpi puhalletaan ilmaa, joka lämpenee. Sisäyksikön jälkeen neste jatkaa paineen vaikutuksesta ulkoyksikön kennoon. Ennen ulkokennoa on kuristin eli pieni reikä, joka jarruttaa nesteen menoa ja säilyttää kompressorin paineen. Uusimmissa ilmalämpöpumpuissa käytetään kuristimen apuna jopa tarkemmin automatiikalla ohjattavaa elektronista paisuntaventtiiliä ja kompressorityyppinä scroll-kompressoria.


title: Ilmalämpöpumppu

text: Lämmityskäytössä pumpun jatkuvan lämmöntuoton lisäksi katkaisevat aika ajoin tapahtuvat "sulatussyklit", joissa prosessi käännetään tarkoituksella hetkeksi jäähdytystilaan, jotta ulkokennoon syntyneet jääkerrostumat sulatetaan pois. Näiden normaalien sulatussyklien tiheys ja kesto ovat tärkeitä, kun pyritään maksimoimaan nykyisten ilmalämpöpumppujen lämmöntuoton tehokkuutta talven kylmimpien kuukausien aikana. Johtuen ulkolämpötilasta ja ilmankosteudesta ulkoyksiköllä olisi hyvä olla pohjapellin lämmitysvastus estämässä jään kerääntyminen sulatuksen jälkeen. Kaikki pumput eivät kuitenkaan tällaista vastusta kaipaa.


title: Ilmalämpöpumppu

text: Jäähdytyskäytössä nelitieventtiili kääntää kylmäaineen virtauksen vastakkaiseksi, jolloin sisäyksikön kennossa höyrystyvä kylmäaine sitoo lämpöenergiaa, eli kenno kylmenee. Sisäyksikön puhallin kierrättää kennon lävitse sisäilmaa, joka viilenee. Tiivistyessään ulkoyksikössä kylmäaine luovuttaa sisäyksikön kennolta saamansa lämpöenergian ulkoyksikön kennon ja puhaltimen avulla ulkoilmaan. Kylmäaineen virtaus tapahtuu siis vastakkaiseen suuntaan kuin lämmityskäytössä, samalla kun höyrystin ja lauhdutin vaihtavat myös keskenään paikkaansa.


title: Ilmalämpöpumppu

text: Vaikka ilmalämpöpumpun toimintaperiaate on lämmitys- ja jäähdytyskäytössä sama, laitteen käyttötarkoitukset näissä tapauksissa eroavat toisistaan sen verran, että niille käytetään eri tavalla laskettua suhdelukua laitteen tehokkuuden mittana. Lämmityskäytössä tällaisena suhdelukuna käytetään lämpökerrointa, jolla tarkoitetaan lämmitettävään tilaan siirretyn lämpömäärän ("Q") ja tehdyn työn ("W") suhdetta:


title: Ilmalämpöpumppu

text: missä "Q" on viileämmästä ympäristöstä (ulkoilmasta) otettu lämpömäärä. Jäähdytyskäytössä vastaavana suhdelukuna käytetään kylmäkerrointa eli jäähdytettävästä tilasta otetun lämpömäärän ("Q" ja tehdyn työn ("W") suhdetta:


title: Ilmalämpöpumppu

text: missä "QH" on lämpimämpään ympäristöön luovutettu lämpömäärä.


title: Ilmalämpöpumppu

text: Lämpö- tai kylmäkerrointa nimitetään toisinaan myös virheellisesti hyötysuhteeksi. Toisin kuin lämpövoimakoneen hyötysuhde, tämä kerroin on kuitenkin yleensä arvoltaan suurempi kuin 1. Sadi Carnot osoitti teoreettisesti, että lämmityskäytössä olevan lämpöpumpun lämpökerroin voi olla enintään


title: Ilmalämpöpumppu

text: missä "T" on lämmitettävän tilan ja "T" ulkoilman absoluuttinen lämpötila. Vastaavasti jäähdytyslaitteen kylmäkerroin voi olla enintään


title: Ilmalämpöpumppu

text: missä "T" on jäähdytettävän tilan ja "T" ulkoilman absoluuttinen lämpötila.


title: Ilmalämpöpumppu

text: Jos esimerkiksi ulkoilman lämpötila on -10 °C eli noin 263 kelviniä ja sisäkennon lämpötila +50 °C eli noin 323 K, on lämpötilaero 60 °C. Carnot´n lämpöpumpun teoreettinen lämpökerroin on silloin COP = 323/60 = 5,4. Lämpötilaeron pienentyessä COP suurenee.


title: Ilmalämpöpumppu

text: Edellä saatu luku 5,4 ilmoittaa, kuinka moninkertaisena ilmalämpöpumppuun syötetty sähköenergia voi teoriassa tulla lämpönä ulos. Käytännössä COP-arvot ovat selvästi pienempiä.


title: Ilmalämpöpumppu

text: Teknisesti katsoen ilmalämpöpumput jakautuvat joukkoon erilaisia peruskokoonpanoja riippuen siitä, miten monta ulko- ja sisäyksikköä yhdessä järjestelmässä myydään paketissa kerralla. Karkea jako on seuraava: niin sanotut split-laitteet ja multi-split-laitteet.


title: Ilmalämpöpumppu

text: "Split" -laite on kaikkein yksinkertaisin ja suosituin kuluttajamarkkinoilla: yhteen ulkoyksikköön on kytketty vain yksi sisäyksikkö kylmäaineputkituksen kautta. Tällainen laite soveltuu tyypillisesti yhden huoneiston tai pienen talon lämmitykseen ja jäähdytykseen, jos sisäyksikkö on sijoitettu järkevästi.


title: Ilmalämpöpumppu

text: "Multi Split" -laite puolestaan sisältää yhden ulkoyksikön ja useamman sisäyksikön. Tällä pyritään kustannustehokkuuteen, koska ulkoyksikön tehon suuremmalla mitoituksella voidaan nyt ruokkia useampaa sisäyksikköä. Näitä järjestelmiä yleisimmin myydään hotellien, supermarkettien ja toimistotilojen käyttöön. Myös suuremmissa omakotitaloissa ja maatiloilla voidaan soveltaa tätä kokoonpanoa, jossa lämpö tai viilennys saadaan tasaisemmin leviämään suurempaankin tilaan.


title: Ilmalämpöpumppu

text: Edellä mainittujen lisäksi on ilmalämpöpumpuissa vielä erikoisempia laitekokoonpanoja, joissa voidaan esimerkiksi yhteen ulkoyksikköön kytkeä kylmäaineputkiston jatkeeksi vaikkapa yksi ilmaa puhaltava sisäyksikkö ja sen kanssa rinnalla tai sarjassa ohjattava lattialämmityksen vesipiirin lämmönvaihdin. Kunnollisia nimityksiä näille harvinaisemmille kokoonpanoille ei toistaiseksi ole. Laitevalmistajat testaavat kuitenkin mielellään näitä laitteita energiatehokkuuden parantamiseksi juuri kuluttajamarkkinoilla esimerkiksi Aasian maissa.


title: Ilmalämpöpumppu

text: Ilmalämpöpumppujen teholuokka ilmoitetaan BTU-”johdannaisena”: teho, joka tarvitaan sulattamaan yksi tonni (short ton = n. 907 kg) jäätä 24 tunnissa. Kertomalla BTU-arvo 0,293:lla, esimerkiksi 12 000 × 0,293 = 3 516 W, jossa 12 000 vastaa kaupallisten ilmalämpöpumppujen niin sanottua 12-sarjan laitetta. Ilmalämpöpumpun lämmitys- ja jäähdytystehossa on eroja. Mikäli lämmityskäytössä tavoitellaan energiasäätöä ilmalämpöpumpussa lämmitysteho on, määrästä riippumatta, energiatehokasta vasta suotuisalla COP-kertoimella. Toisaalta pelkkä korkea COP ei lämmitä eikä korkea lämmitysteho ole välttämättä energiatehokasta. Yleensä ilmalämpöpumpun hyötysuhde koneen käydessä osateholla on merkittävästi suurempi kuin jos kone joutuisi käymään koko tehollaan. Siten lämpöpumppujen teholuokkia tarkasteltaessa on huomioitava lämmitysteho (kW), jäähdytysteho (kW), COP, ottoteho (kW), EER sekä energiatehokkuus osa- ja täysteholla.


title: Ilmalämpöpumppu

text: Ilmalämpöpumppujen lämpöä siirtävät kylmäaineet ovat kaasuseoksia, joiden nesteytymislämpötilat on suunniteltu tukemaan asuntojen lämmitys ja jäähdytystarpeita parhaalla mahdollisella tavalla. Vanhoja kylmäaineita ovat muun muassa R12, R-22, R407c ja R134a, jotka ovat kiellettyjen aineiden listalla. Näiden jälkeen markkinoille tuli R-410A. Edeltäjiinsä verrattuna se aiheuttaa merkittävästi vähemmän haittaa otsonikehälle.


title: Ilmalämpöpumppu

text: Vuonna 2008 kylmäaineiden käsittelyä sääteli Suomessa ympäristölainsäädäntö, ja kylmäpiirin kytkentä- ja huoltotyöt kuuluivat tähän toimiluvan saaneille kylmälaiteasentajille. Markkinoille oli tosin tullut myös niin kutsuttuja itse asennettavia pikaliittimin varustettuja lämpöpumppuja, joiden asennus on niin helppoa, että laitetoimittajat myivät niitä kuluttajille ilman asennuspalvelua. Suomen valvontaviranomaisena toimiva Turvallisuus- ja kemikaalivirasto Tukes ylläpiti julkista listaa hyväksytyistä asennusliikkeistä, eikä se ollut hyväksynyt tätä asennustapaa ja tekniikkaa vielä yleiseksi käytännöksi . CO -pohjaisten pumppujen myötä tilanne voi muuttua kuluttajille entistä helpommaksi, koska hiilidioksidi ei vahingoita ilmakehää, vaikka oma asennus aluksi epäonnistuisi ja kaasua pääsisi karkaamaan ilmakehään. Valvontaviranomainen tulkitsi omassa työssään HFC-yhdisteiden käsittelystä annettua vuoden 2001 valtioneuvoston asetusta


title: Ilmalämpöpumppu

text: Toukokuussa 2014 EU julkaisi F-kaasuasetuksen, jonka tavoitteena oli ohjata asteittain kylmäalan teollisuutta siirtymään F-kaasuista ympäristölle vähemmän haitallisiin vaihtoehtoihin. F-kaasut ovat voimakkaita kasvihuonekaasuja, eli niiden ilmakehään vaikuttava lämmitysvaikutus on suhteessa suurempi kuin muilla kasvihuonekaasuilla. Kasvihuonekaasujen lämmitysvaikutus ilmoitetaan GWP-arvolla (Global Warming Potential), jossa yhden kilogramman kaasumäärän lämmitysvaikutusta verrataan hiilidioksidin lämmitysvaikutukseen. Kylmäaineina käytettävillä HFC-aineilla GWP-arvot ovat 4-4000. F-kaasuasetus kannustaa luonnollisiin kylmäaineisiin siirtymistä, ja esimerkiksi R410-kylmäaineen käyttöä alettiin rajoittaa siirtymäajalla, joka alkoi vuonna 2017. Vuodesta 2025 lähtien F-kaasuasetus kieltää kasvihuoneilmiötä kiihdyttävien kaasujen käytön alle kolme kiloa kylmäainetta sisältävissä ilmastointilaitteissa.